               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 8.5.2017
            COM(2017) 207 final
            2017/0089(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας μεταξύ της Ευρωπαϊκής Ένωσης και της Ισλανδίας για συμπληρωματικούς κανόνες σχετικά με το μέσο χρηματοδοτικής στήριξης στον τομέα των εξωτερικών συνόρων και των θεωρήσεων, στο πλαίσιο του Ταμείου Εσωτερικής Ασφάλειας, για την περίοδο 2014-2020

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               Ο κανονισμός (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τη θέσπιση, στο πλαίσιο του Ταμείου Εσωτερικής Ασφάλειας, του μέσου χρηματοδοτικής στήριξης στον τομέα των εξωτερικών συνόρων και των θεωρήσεων και την κατάργηση της απόφασης αριθ. 574/2007/ΕΚ άρχισε να ισχύει την 21η Μαΐου 2014 και άρχισε να εφαρμόζεται από την 1η Ιανουαρίου 2014
                  1
               .

               Ο κανονισμός (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με τον καθορισμό γενικών διατάξεων όσον αφορά το Ταμείο Ασύλου, Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων άρχισε επίσης να ισχύει την 21η Μαΐου 2014 και άρχισε να εφαρμόζεται από την 1η Ιανουαρίου 2014
                  2
               . Σύμφωνα με το άρθρο 19 του κανονισμού (ΕΕ) αριθ. 515/2014, οι διατάξεις του κανονισμού (ΕΕ) αριθ. 514/2014 εφαρμόζονται στο μέσο χρηματοδοτικής στήριξης στον τομέα των εξωτερικών συνόρων και των θεωρήσεων στο πλαίσιο του Ταμείου Εσωτερικής Ασφάλειας (εφεξής «ΤΕΑ Σύνορα και Θεωρήσεις»).

               Σκοπός του ΤΕΑ Σύνορα και Θεωρήσεις είναι να θεσπιστεί μηχανισμός αλληλεγγύης που θα δεσμεύει τα συμμετέχοντα κράτη, προς το αμοιβαίο συμφέρον τους και το καθένα για λογαριασμό του άλλου, με τους ίδιους ευρωπαϊκούς κανόνες για τον έλεγχο των εξωτερικών συνόρων. Το ΤΕΑ Σύνορα και Θεωρήσεις θα συμβάλει στην επίτευξη ενός βασικού στόχου του κεκτημένου του Σένγκεν, και συγκεκριμένα στην από κοινού ανάληψη ευθύνης για «αποτελεσματικό, υψηλό και ενιαίο επίπεδο ελέγχου στα εξωτερικά σύνορα», όπως ορίζεται στο άρθρο 15 του κανονισμού (ΕΕ) 2016/399 του Ευρωπαϊκού Κοινοβουλίου και του Συμβουλίου
                  3
               . Επομένως, αποτελεί ανάπτυξη του κεκτημένου του Σένγκεν.

               Το άρθρο 5 παράγραφος 7 του κανονισμού (ΕΕ) αριθ. 515/2014 προβλέπει ότι οι χώρες που συμμετέχουν στην εκτέλεση, εφαρμογή και ανάπτυξη του κεκτημένου του Σένγκεν συμμετέχουν στο μέσο σύμφωνα με τις διατάξεις του ίδιου κανονισμού, καθώς και ότι πρέπει να συνάπτονται ρυθμίσεις για τις χρηματοδοτικές συνεισφορές των χωρών αυτών και τους συμπληρωματικούς κανόνες που είναι απαραίτητοι για την εν λόγω συμμετοχή, συμπεριλαμβανομένων των διατάξεων που διασφαλίζουν την προστασία των οικονομικών συμφερόντων της Ένωσης και την ελεγκτική εξουσία του Ελεγκτικού Συνεδρίου, δεδομένου ότι οι αντίστοιχες συμφωνίες σύνδεσης δεν προβλέπουν τέτοιου είδους κανόνες.

               Σκοπός του σχεδίου συμφωνίας με την Ισλανδία είναι να καθοριστούν οι ρυθμίσεις που προβλέπονται στο άρθρο 5 παράγραφος 7 του κανονισμού (ΕΕ) αριθ. 515/2014 και να παρασχεθεί στην Επιτροπή η δυνατότητα να αναλάβει την τελική ευθύνη για την εκτέλεση του προϋπολογισμού του μέσου στην εν λόγω συνδεδεμένη χώρα, καθώς και να προσδιοριστεί η συνεισφορά αυτής της χώρας στον προϋπολογισμό της Ένωσης όσον αφορά το εν λόγω μέσο.

               Όσον αφορά τους δημοσιονομικούς και χρηματοοικονομικούς ελέγχους, τα κράτη μέλη υπόκεινται σε οριζόντιες υποχρεώσεις (για παράδειγμα στην αρμοδιότητα του Ελεγκτικού Συνεδρίου και της Ευρωπαϊκής Υπηρεσίας Καταπολέμησης της Απάτης (OLAF)), οι οποίες απορρέουν άμεσα από τη Συνθήκη ή από το παράγωγο ενωσιακό δίκαιο. Οι υποχρεώσεις αυτές ισχύουν άμεσα στα κράτη μέλη και, ως εκ τούτου, δεν καθορίζονται στον κανονισμό (ΕΕ) αριθ. 515/2014. Ωστόσο, κατ’ εφαρμογή του άρθρου 5 παράγραφος 7 του κανονισμού (ΕΕ) αριθ. 515/2014, πρέπει να επεκταθούν στη συνδεδεμένη χώρα μέσω του σχεδίου συμφωνίας.

               Για την προστασία των οικονομικών συμφερόντων της Ένωσης από απάτες και λοιπές παρατυπίες, ο κανονισμός (ΕΕ) αριθ. 514/2014 προβλέπει την παροχή κατάλληλης πρόσβασης στο προσωπικό της Επιτροπής, το Ελεγκτικό Συνέδριο και την OLAF για τη διενέργεια ελέγχων. Στο άρθρο 5 παράγραφος 9 του κανονισμού (ΕΕ) αριθ. 514/2014 ορίζεται επίσης ότι συμφωνίες συνεργασίας με τρίτες χώρες θα εξουσιοδοτούν ρητά την Επιτροπή, το Ελεγκτικό Συνέδριο και την OLAF να διενεργούν τους εν λόγω λογιστικούς ελέγχους, επιτόπιους ελέγχους και εξακριβώσεις. Κατά συνέπεια, υπάρχει η σχετική πρόβλεψη στο σχέδιο συμφωνίας.

               2.ΝΟΜΙΚΑ ΣΤΟΙΧΕΙΑ ΤΗΣ ΠΡΟΤΑΣΗΣ

               •Νομική βάση

               Επειδή έχει ως σκοπό τη σύναψη ρυθμίσεων μεταξύ της Ένωσης και της Ισλανδίας σχετικά με τη συνεισφορά αυτής της χώρας στο μέσο χρηματοδοτικής στήριξης στον τομέα των εξωτερικών συνόρων και των θεωρήσεων για την περίοδο 2014-2020, καθώς και σχετικά με τους συμπληρωματικούς κανόνες που απαιτούνται για τη συμμετοχή αυτή, η παρούσα πρόταση για την υπογραφή της συμφωνίας βασίζεται στο άρθρο 77 παράγραφος 2 και το άρθρο 218 παράγραφος 5 της Συνθήκης για τη λειτουργία της Ευρωπαϊκής Ένωσης.

               •Η αναγκαιότητα της προτεινόμενης απόφασης

                  Βάσει του άρθρου 5 παράγραφος 7 του κανονισμού (ΕΕ) αριθ. 515/2014, είναι αναγκαίο να συναφθεί η συμφωνία με την Ισλανδία, ώστε να καθοριστούν οι ρυθμίσεις σχετικά με τη συνεισφορά αυτής της χώρας στο μέσο χρηματοδοτικής στήριξης στον τομέα των εξωτερικών συνόρων και των θεωρήσεων για την περίοδο 2014-2020, καθώς και σχετικά με τους συμπληρωματικούς κανόνες που απαιτούνται για τη συμμετοχή αυτή.

                  Κατ’ εφαρμογή του άρθρου 19 παράγραφος 4 της συμφωνίας, είναι αναγκαίο να εφαρμοστεί προσωρινά η συμφωνία, με εξαίρεση το άρθρο 5 της συμφωνίας, από την επομένη της υπογραφής της.

               •Αναλογικότητα

                  Άνευ αντικειμένου.

               •Επιλογή του νομικού μέσου

               Άνευ αντικειμένου.

               3.ΑΠΟΤΕΛΕΣΜΑΤΑ ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΕΚΤΙΜΗΣΕΩΝ ΤΩΝ ΕΠΙΠΤΩΣΕΩΝ

               •Έκβαση των διαπραγματεύσεων

               Στις 28 Μαΐου 2014, η Επιτροπή υπέβαλε σύσταση προς το Συμβούλιο προκειμένου να την εξουσιοδοτήσει να αρχίσει διαπραγματεύσεις με τη Νορβηγία, την Ισλανδία, την Ελβετία και το Λιχτενστάιν σχετικά με διεθνή συμφωνία για τη θέσπιση αυτών των συμπληρωματικών κανόνων.

               Στις 14 Ιουλίου 2014, η Επιτροπή έλαβε την εξουσιοδότηση του Συμβουλίου για την έναρξη διαπραγματεύσεων με τη Νορβηγία, την Ισλανδία, την Ελβετία και το Λιχτενστάιν σχετικά με συμφωνία για τις λεπτομέρειες συμμετοχής των εν λόγω χωρών στο Ταμείο Εσωτερικής Ασφάλειας-Σύνορα και Θεωρήσεις.

               Οι διαπραγματεύσεις διεξήχθησαν από κοινού με όλες τις συνδεδεμένες χώρες. Πραγματοποιήθηκαν δύο γύροι διαπραγματεύσεων. Το τελικό κείμενο του σχεδίου συμφωνίας με την Ισλανδία μονογραφήθηκε στις 21 Σεπτεμβρίου 2016.

               Η Επιτροπή θεωρεί ότι έχουν επιτευχθεί οι στόχοι που τέθηκαν από το Συμβούλιο στις διαπραγματευτικές οδηγίες του και ότι το σχέδιο ρύθμισης είναι αποδεκτό από την Ένωση.

               Τα κράτη μέλη ενημερώθηκαν και ζητήθηκε η γνώμη τους στις συναφείς ομάδες εργασίας του Συμβουλίου.

               Το τελικό περιεχόμενο του σχεδίου συμφωνίας συνοψίζεται ως εξής:

               Το σχέδιο συμφωνίας προβλέπει την ετήσια χρηματοδοτική συνεισφορά της Ισλανδίας στον προϋπολογισμό του Ταμείου Εσωτερικής Ασφάλειας - Σύνορα και Θεωρήσεις με ετήσιο ποσό υπολογιζόμενο βάσει του ΑΕΠ της ως ποσοστό του ΑΕΠ όλων των κρατών που συμμετέχουν στο Ταμείο [άρθρο 10 και Παράρτημα]. Οι ετήσιες πληρωμές καθορίζονται στο άρθρο 11.

               Επιπλέον, το σχέδιο συμφωνίας προβλέπει επίσης τις λεπτομέρειες για τον ορισμό της υπεύθυνης αρχής και για το σύστημα ετήσιας υποβολής εκθέσεων.

               Η συμφωνία περιλαμβάνει επίσης διατάξεις για την προστασία των οικονομικών συμφερόντων της Ένωσης από απάτες, καθώς και μέτρα που διασφαλίζουν τη συμμόρφωση με τις διατάξεις που αφορούν τη δημοσιονομική διαχείριση και τον έλεγχο, όπως προβλέπεται στη Συνθήκη για τη λειτουργία της Ευρωπαϊκής Ένωσης («ΣΛΕΕ») και στο ενωσιακό δίκαιο βάσει της ΣΛΕΕ.

               •Εκ των υστέρων αξιολογήσεις / έλεγχοι καταλληλότητας ισχύουσας νομοθεσίας

                  Άνευ αντικειμένου.

               •Διαβουλεύσεις με τα ενδιαφερόμενα μέρη

                  Άνευ αντικειμένου.

               •Συλλογή και χρήση εμπειρογνωσίας

                  Άνευ αντικειμένου.

               •Εκτίμηση των επιπτώσεων

                  Άνευ αντικειμένου, δεδομένου ότι η πρόταση συνδέεται με τη διαχείριση του προγράμματος και έχει ως στόχο την υπογραφή διεθνούς συμφωνίας που αποτέλεσε αντικείμενο διαπραγμάτευσης με βάση τις οδηγίες διαπραγμάτευσης που καθόρισε το Συμβούλιο.

               •Καταλληλότητα του κανονιστικού πλαισίου και απλούστευση

                  Άνευ αντικειμένου.

               •Θεμελιώδη δικαιώματα

                  Άνευ αντικειμένου.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

               Στο άρθρο 10 και στο παράρτημα του σχεδίου συμφωνίας περιλαμβάνονται οι διατάξεις που αφορούν τις ετήσιες χρηματοδοτικές συνεισφορές της συνδεδεμένης χώρας στον προϋπολογισμό του Ταμείου Εσωτερικής Ασφάλειας – Σύνορα και θεωρήσεις, καθώς και την πιθανή προσαρμογή τους στην κατάσταση που περιγράφεται στο Παράρτημα.

               5.ΛΟΙΠΑ ΣΤΟΙΧΕΙΑ

               •Εδαφική εφαρμογή

                  Ο κανονισμός (ΕΕ) αριθ. 515/2014 συνιστά ανάπτυξη του κεκτημένου του Σένγκεν. Επομένως, η παρούσα συμφωνία με την Ισλανδία βασίζεται επίσης στο κεκτημένο του Σένγκεν.

                  Σύμφωνα με τα άρθρα 1 και 2 του πρωτοκόλλου αριθ. 22 σχετικά με τη θέση της Δανίας, το οποίο προσαρτάται στη ΣΕΕ και στη ΣΛΕΕ, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. Σύμφωνα με το άρθρο 4 του προαναφερόμενου πρωτοκόλλου, η Δανία θα αποφασίσει, εντός έξι μηνών αφότου το Συμβούλιο εκδώσει την παρούσα πρόταση, αν θα ενσωματώσει την προτεινόμενη απόφαση στο εθνικό της δίκαιο.

                  Δεδομένου ότι η παρούσα πρόταση αποτελεί ανάπτυξη στοιχείων του κεκτημένου Σένγκεν, στα οποία δεν συμμετέχουν το Ηνωμένο Βασίλειο και η Ιρλανδία, οι χώρες αυτές δεν δεσμεύονται ούτε υπόκεινται στην εφαρμογή της, σύμφωνα με τις αποφάσεις 2000/365/ΕΚ
                     4
                    και 2002/192/ΕΚ
                     5
                   του Συμβουλίου, αντίστοιχα.

                •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Το άρθρο 17 της συμφωνίας καθορίζει τις εφαρμοστέες ρυθμίσεις περί υποβολής εκθέσεων και παρακολούθησης. Έως τις 15 Φεβρουαρίου κάθε έτους και μέχρι και το 2022, η Ισλανδία πρέπει να υποβάλλει στην Επιτροπή ετήσια έκθεση εφαρμογής για το προηγούμενο οικονομικό έτος.

               •Επεξηγηματικά έγγραφα (για οδηγίες)

                  Άνευ αντικειμένου.

               •Αναλυτική επεξήγηση των επιμέρους διατάξεων της πρότασης

               Δεν απαιτείται.

               Με βάση τις προαναφερθείσες παρατηρήσεις, η Επιτροπή προτείνει στο Συμβούλιο να αποφασίσει την υπογραφή της συμφωνίας εξ ονόματος της Ένωσης και να εξουσιοδοτήσει τον Πρόεδρο του Συμβουλίου να ορίσει το(τα) πρόσωπο(-α) που είναι αρμόδιο(-α) να υπογράψει(-ουν) τη συμφωνία εξ ονόματος της Ένωσης.

               Η Επιτροπή υπέβαλε χωριστή πρόταση για έκδοση απόφασης του Συμβουλίου για τη σύναψη της επισυναπτόμενης συμφωνίας μεταξύ της Ευρωπαϊκής Ένωσης και της Ισλανδίας για συμπληρωματικούς κανόνες σχετικά με το μέσο χρηματοδοτικής στήριξης στον τομέα των εξωτερικών συνόρων και των θεωρήσεων, στο πλαίσιο του Ταμείου Εσωτερικής Ασφάλειας για την περίοδο 2014-2020
                  6
               . Το Συμβούλιο εκδίδει την παρούσα απόφαση μετά την έγκριση του Ευρωπαϊκού Κοινοβουλίου.

               2017/0089 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας μεταξύ της Ευρωπαϊκής Ένωσης και της Ισλανδίας για συμπληρωματικούς κανόνες σχετικά με το μέσο χρηματοδοτικής στήριξης στον τομέα των εξωτερικών συνόρων και των θεωρήσεων, στο πλαίσιο του Ταμείου Εσωτερικής Ασφάλειας, για την περίοδο 2014-2020

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 77 παράγραφος 2 και το άρθρο 218 παράγραφος 5,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Ο κανονισμός (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου
                  7
                προβλέπει, στο άρθρο 5 παράγραφος 7, ότι οι χώρες που συμμετέχουν στην εκτέλεση, εφαρμογή και ανάπτυξη του κεκτημένου του Σένγκεν θα συμμετέχουν στο μέσο σύμφωνα με τις διατάξεις του ίδιου κανονισμού, καθώς και ότι θα συνάπτονται ρυθμίσεις για τις χρηματοδοτικές συνεισφορές των χωρών αυτών και τους συμπληρωματικούς κανόνες που είναι απαραίτητοι για την εν λόγω συμμετοχή, συμπεριλαμβανομένων των διατάξεων που διασφαλίζουν την προστασία των οικονομικών συμφερόντων της Ένωσης και την ελεγκτική εξουσία του Ελεγκτικού Συνεδρίου.

               (2)Στις 14 Ιουλίου 2014, το Συμβούλιο εξουσιοδότησε την Επιτροπή να αρχίσει διαπραγματεύσεις με το Βασίλειο της Νορβηγίας, την Ισλανδία, την Ελβετική Συνομοσπονδία και το Πριγκιπάτο του Λιχτενστάιν για συμφωνία σχετικά με τις λεπτομέρειες της συμμετοχής τους στο Ταμείο Εσωτερικής Ασφάλειας-Σύνορα και Θεωρήσεις. Οι διαπραγματεύσεις με την Ισλανδία ολοκληρώθηκαν επιτυχώς με τη μονογράφηση της συμφωνίας στις 21 Σεπτεμβρίου 2016.

               (3)Σύμφωνα με τα άρθρα 1 και 2 του πρωτοκόλλου (αριθ. 22) για τη θέση της Δανίας, που έχει προσαρτηθεί στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης, η Δανία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της. Δεδομένου ότι η παρούσα απόφαση αναπτύσσει περαιτέρω το κεκτημένο του Σένγκεν, η Δανία, σύμφωνα με το άρθρο 4 του εν λόγω πρωτοκόλλου, θα πρέπει να αποφασίσει, εντός έξι μηνών αφότου το Συμβούλιο λάβει θέση για την παρούσα απόφαση, αν θα την ενσωματώσει στο εθνικό της δίκαιο.

               (4)Η παρούσα απόφαση αποτελεί ανάπτυξη των διατάξεων του κεκτημένου του Σένγκεν, στις οποίες δεν συμμετέχει το Ηνωμένο Βασίλειο, σύμφωνα με την απόφαση 2000/365/ΕΚ του Συμβουλίου
                  8
               · συνεπώς, το Ηνωμένο Βασίλειο δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               (5)Η παρούσα απόφαση αποτελεί ανάπτυξη των διατάξεων του κεκτημένου του Σένγκεν, στις οποίες δεν συμμετέχει η Ιρλανδία, σύμφωνα με την απόφαση 2002/192/ΕΚ του Συμβουλίου
                  9
               . Συνεπώς, η Ιρλανδία δεν συμμετέχει στην έκδοση της παρούσας απόφασης και δεν δεσμεύεται από αυτήν ούτε υπόκειται στην εφαρμογή της.

               (6)Η συμφωνία θα πρέπει να υπογραφεί εξ ονόματος της Ένωσης, με την επιφύλαξη της σύναψής της σε μεταγενέστερη ημερομηνία.

               (7)Προκειμένου να καταστεί δυνατή η άμεση εφαρμογή των μέτρων που προβλέπονται στη συμφωνία και να μην καθυστερήσει η έγκριση και εφαρμογή του εθνικού προγράμματος, η απόφαση θα πρέπει να αρχίσει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

               (8)Βάσει του άρθρου 19 παράγραφος 4 της συμφωνίας, η συμφωνία θα πρέπει να εφαρμοστεί προσωρινά, με εξαίρεση το άρθρο 5, από την επομένη της υπογραφής της.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Εγκρίνεται, εξ ονόματος της Ένωσης, η υπογραφή της συμφωνίας μεταξύ της Ευρωπαϊκής Ένωσης και της Ισλανδίας για συμπληρωματικούς κανόνες σχετικά με το μέσο χρηματοδοτικής στήριξης στον τομέα των εξωτερικών συνόρων και των θεωρήσεων, στο πλαίσιο του Ταμείου Εσωτερικής Ασφάλειας, για την περίοδο 2014-2020, με την επιφύλαξη της σύναψης της εν λόγω συμφωνίας.

               Το κείμενο της προς υπογραφή συμφωνίας επισυνάπτεται στην παρούσα απόφαση.

               Άρθρο 2

               Η Γενική Γραμματεία του Συμβουλίου καταρτίζει την πράξη εξουσιοδότησης του προσώπου ή των προσώπων που θα ορίσει ο διαπραγματευτής της συμφωνίας για την υπογραφή της, με την επιφύλαξη της σύναψής της.

               Άρθρο 3

               Η συμφωνία, με εξαίρεση το άρθρο 5, εφαρμόζεται προσωρινά, σύμφωνα με το άρθρο 19 παράγραφος 4, από την επομένη της υπογραφής της, εν αναμονή της έναρξης ισχύος της.

               Άρθρο 4

               Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

               Βρυξέλλες,

                     Για το Συμβούλιο

                     Η Πρόεδρος

                     (1)
                  ΕΕ L150 της 20.5.2014, σ. 143.

                     (2)
                  ΕΕ L150 της 20.5.2014, σ. 112.

                     (3)
                  ΕΕ L 77 της 23.3.2016, σ. 1.

                     (4)
                  Απόφαση του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 131 της 1.6.2000, σ. 43).

                     (5)
                  Απόφαση του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).

                     (6)
                  Πρόταση απόφασης του Συμβουλίου για τη σύναψη, εξ ονόματος της Ευρωπαϊκής Ένωσης, συμφωνίας μεταξύ της Ευρωπαϊκής Ένωσης και της Ισλανδίας για συμπληρωματικούς κανόνες σχετικά με το μέσο χρηματοδοτικής στήριξης στον τομέα των εξωτερικών συνόρων και των θεωρήσεων, στο πλαίσιο του Ταμείου Εσωτερικής Ασφάλειας για την περίοδο 2014-2020, COM(2017) 199 final.

                     (7)
                  Κανονισμός (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τη θέσπιση, στο πλαίσιο του Ταμείου Εσωτερικής Ασφάλειας, του μέσου χρηματοδοτικής στήριξης στον τομέα των εξωτερικών συνόρων και των θεωρήσεων και την κατάργηση της απόφασης αριθ. 574/2007/ΕΚ (ΕΕ L 150 της 20.5.2014, σ. 143).

                     (8)
                  Απόφαση 2000/365/ΕΚ του Συμβουλίου, της 29ης Μαΐου 2000, σχετικά με το αίτημα του Ηνωμένου Βασιλείου της Μεγάλης Βρετανίας και Βορείου Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 131 της 1.6.2000, σ. 43).

                     (9)
                  Απόφαση 2002/192/ΕΚ του Συμβουλίου, της 28ης Φεβρουαρίου 2002, σχετικά με το αίτημα της Ιρλανδίας να συμμετέχει σε ορισμένες από τις διατάξεις του κεκτημένου του Σένγκεν (ΕΕ L 64 της 7.3.2002, σ. 20).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 8.5.2017
            COM(2017) 207 final
            ΠΑΡΑΡΤΗΜΑ
            στην
            Πρόταση για ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή συμφωνίας μεταξύ της Ευρωπαϊκής Ένωσης και της Ισλανδίας για συμπληρωματικούς κανόνες σχετικά με το μέσο χρηματοδοτικής στήριξης στον τομέα των εξωτερικών συνόρων και των θεωρήσεων, στο πλαίσιο του Ταμείου Εσωτερικής Ασφάλειας, για την περίοδο 2014-2020

               Η ΕΥΡΩΠΑΪΚΗ EΝΩΣΗ, εφεξής καλούμενη «η Ένωση»,

               και

               Η ΙΣΛΑΝΔΙΑ,

               εφεξής «τα μέρη»,

               ΕΧΟΝΤΑΣ ΥΠΟΨΗ τη συμφωνία συναφθείσα από το Συμβούλιο της Ευρωπαϊκής Ένωσης και από την Ισλανδία και το Βασίλειο της Νορβηγίας σχετικά με τη σύνδεση των εν λόγω χωρών προς τη θέση σε ισχύ, την εφαρμογή και την περαιτέρω ανάπτυξη του κεκτημένου του Σένγκεν
                  1
                («συμφωνία σύνδεσης με την Ισλανδία και τη Νορβηγία»),

               ΕΚΤΙΜΩΝΤΑΣ ΤΑ ΑΚΟΛΟΥΘΑ:

               (1)
                     Η Ένωση θέσπισε, στο πλαίσιο του Ταμείου Εσωτερικής Ασφάλειας, το μέσο χρηματοδοτικής στήριξης στον τομέα των εξωτερικών συνόρων και των θεωρήσεων, σύμφωνα με τον κανονισμό (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου
                  2
               .

               (2)
                     Ο κανονισμός (ΕΕ) αριθ. 515/2014 αποτελεί ανάπτυξη των διατάξεων του κεκτημένου του Σένγκεν κατά την έννοια της συμφωνίας σύνδεσης με την Ισλανδία και τη Νορβηγία.

               (3)
                     Δεδομένου ότι ο κανονισμός (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου
                  3
               , έχει άμεσο αντίκτυπο στην εφαρμογή των διατάξεων του κανονισμού (ΕΕ) αριθ. 515/2014 και, ως εκ τούτου, επηρεάζει το νομικό πλαίσιό του, και επειδή οι διαδικασίες που προβλέπονται στη συμφωνία σύνδεσης με την Ισλανδία και τη Νορβηγία εφαρμόστηκαν για την έκδοση του κανονισμού (ΕΕ) αριθ. 514/2014 που κοινοποιήθηκε στην Ισλανδία, τα μέρη αναγνωρίζουν ότι ο κανονισμός (ΕΕ) αριθ. 514/2014 αποτελεί ανάπτυξη των διατάξεων του κεκτημένου του Σένγκεν, κατά την έννοια της συμφωνίας σύνδεσης με την Ισλανδία και τη Νορβηγία, στον βαθμό που είναι απαραίτητος για την εφαρμογή του κανονισμού (ΕΕ) αριθ. 515/2014.

               (4)
                     Το άρθρο 5 παράγραφος 7 του κανονισμού (ΕΕ) αριθ. 515/2014 προβλέπει ότι οι χώρες που συμμετέχουν στην εκτέλεση, εφαρμογή και ανάπτυξη του κεκτημένου του Σένγκεν — μεταξύ των οποίων περιλαμβάνεται η Ισλανδία — συμμετέχουν στο μέσο σύμφωνα με τον εν λόγω κανονισμό, καθώς και ότι θα πρέπει να συναφθούν ρυθμίσεις για να καθοριστούν οι χρηματοδοτικές συνεισφορές των εν λόγω χωρών και οι συμπληρωματικοί κανόνες που είναι απαραίτητοι για την εν λόγω συμμετοχή, συμπεριλαμβανομένων των διατάξεων που διασφαλίζουν την προστασία των οικονομικών συμφερόντων της Ένωσης και την ελεγκτική εξουσία του Ελεγκτικού Συνεδρίου.

               (5)
                     Το μέσο χρηματοδοτικής στήριξης των εξωτερικών συνόρων και των θεωρήσεων, στο πλαίσιο του Ταμείου Εσωτερικής Ασφάλειας (εφεξής «το ΤΕΑ Σύνορα και Θεωρήσεις») αποτελεί ειδικό μέσο στο πλαίσιο του κεκτημένου του Σένγκεν που αποσκοπεί στον επιμερισμό της επιβάρυνσης και στη χρηματοδοτική στήριξη στον τομέα των εξωτερικών συνόρων και της πολιτικής θεωρήσεων εισόδου στα κράτη μέλη και τα συνδεδεμένα κράτη.

               (6)
                     Το άρθρο 60 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου
                  4
                προβλέπει κανόνες για την έμμεση διαχείριση που ισχύουν στις περιπτώσεις στις οποίες ανατίθενται καθήκοντα εκτέλεσης του προϋπολογισμού σε τρίτες χώρες, συμπεριλαμβανομένων των συνδεδεμένων χωρών.

               (7)
                     Το άρθρο 17 παράγραφος 4 του κανονισμού (ΕΕ) αριθ. 514/2014 προβλέπει ότι είναι επιλέξιμες οι δαπάνες που καταβλήθηκαν το 2014 από υπεύθυνη αρχή πριν από τον τυπικό ορισμό της, έτσι ώστε να διασφαλιστεί ομαλή μετάβαση από το Ταμείο Εξωτερικών Συνόρων στο Ταμείο Εσωτερικής Ασφάλειας. Είναι εξίσου σημαντικό να αντικατοπτρίζεται ο ίδιος προβληματισμός και στην παρούσα συμφωνία. Δεδομένου ότι η συμφωνία αυτή δεν ετέθη σε ισχύ πριν από το τέλος του 2014, είναι απαραίτητο να διασφαλιστεί η επιλεξιμότητα των δαπανών που πραγματοποιήθηκαν πριν και έως τον τυπικό ορισμό της υπεύθυνης αρχής, υπό την προϋπόθεση ότι τα συστήματα διαχείρισης και ελέγχου που εφαρμόζονταν πριν από τον τυπικό ορισμό είναι κατ’ ουσίαν τα ίδια με εκείνα που εφαρμόζονται μετά τον τυπικό ορισμό της υπεύθυνης αρχής.

               (8)
                     Για να διευκολυνθεί ο υπολογισμός και η χρήση των ετησίων συνεισφορών που οφείλονται από την Ισλανδία για το ΤΕΑ Σύνορα και Θεωρήσεις, οι συνεισφορές για την περίοδο 2014-2020 θα καταβληθούν σε πέντε ετήσιες δόσεις από το 2016 έως το 2020. Από το 2016 έως το 2018, οι ετήσιες συνεισφορές καθορίζονται σε κατ' αποκοπή ποσά, ενώ η συνεισφορά που οφείλεται για τα έτη 2019 και 2020 θα καθορισθεί το 2019 βάσει του ακαθάριστου εγχώριου προϊόντος όλων των κρατών που συμμετέχουν στο ΤΕΑ Σύνορα και Θεωρήσεις, λαμβανομένων υπόψη των πληρωμών που πραγματοποιήθηκαν,

               ΣΥΜΦΩΝΗΣΑΝ ΤΑ ΕΞΗΣ:

               Άρθρο 1

               Πεδίο εφαρμογής

               Η παρούσα συμφωνία καθορίζει τους συμπληρωματικούς κανόνες που απαιτούνται για τη συμμετοχή της Ισλανδίας στο ΤΕΑ Σύνορα και Θεωρήσεις σύμφωνα με τον κανονισμό (ΕΕ) αριθ. 515/2014.

               Άρθρο 2

               Δημοσιονομική διαχείριση και έλεγχος

               1.
                     Η Ισλανδία θεσπίζει τα απαραίτητα μέτρα για να διασφαλίσει τη συμμόρφωση με τις διατάξεις που αφορούν τη δημοσιονομική διαχείριση και τον έλεγχο οι οποίες προβλέπονται στη Συνθήκη για τη λειτουργία της Ευρωπαϊκής Ένωσης («ΣΛΕΕ») και στο παράγωγο δίκαιο.

               Οι διατάξεις της ΣΛΕΕ και του παραγώγου δικαίου που αναφέρονται στο πρώτο εδάφιο είναι οι ακόλουθες:

               α)
                     το άρθρο 287 παράγραφοι 1, 2 και 3 της ΣΛΕΕ·

               β)
                     τα άρθρα 30, 32 και 57, το άρθρο 58 παράγραφος 1 στοιχείο γ) σημείο i), το άρθρο 60, το άρθρο 79 παράγραφος 2 και το άρθρο 108 παράγραφος 2 του κανονισμού (ΕΕ, Ευρατόμ) αριθ. 966/2012·

               γ)
                     τα άρθρα 32, 38, 42, 84, 88, 142 και 144 του κατ’ εξουσιοδότηση κανονισμού (ΕΕ) αριθ. 1268/2012 της Επιτροπής
                  5
               ·

               δ)
                     ο κανονισμός (Ευρατόμ, ΕΚ) αριθ. 2185/96 του Συμβουλίου
                  6
               ·

               ε)
                     ο κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου
                  7
               .

               Τα μέρη δύνανται να αποφασίσουν την τροποποίηση του παρόντος καταλόγου με κοινή συμφωνία.

               2.
                     Η Ισλανδία εφαρμόζει στο έδαφός της τις διατάξεις που αναφέρονται στην παράγραφο 1 σύμφωνα με την παρούσα συμφωνία.

               Άρθρο 3

               Τήρηση της αρχής της χρηστής δημοσιονομικής διαχείρισης

               Τα κεφάλαια που χορηγούνται στην Ισλανδία δυνάμει του ΤΕΑ Σύνορα και Θεωρήσεις χρησιμοποιούνται σύμφωνα με την αρχή της χρηστής δημοσιονομικής διαχείρισης.

               Άρθρο 4

               Τήρηση της αρχής για τη σύγκρουση συμφερόντων

               Απαγορεύεται σε όλους τους δημοσιονομικούς παράγοντες και σε κάθε άλλο πρόσωπο που συμμετέχει στην εκτέλεση και διαχείριση του προϋπολογισμού, συμπεριλαμβανομένων των σχετικών προπαρασκευαστικών πράξεων, καθώς και στον λογιστικό ή άλλο έλεγχο, και δραστηριοποιείται στο έδαφος της Ισλανδίας, να προβαίνουν σε οποιαδήποτε ενέργεια η οποία ενδέχεται να φέρει τα συμφέροντά τους σε σύγκρουση με τα συμφέροντα της Ένωσης.

               Άρθρο 5

               Αναγκαστική εκτέλεση

               Οι απoφάσεις της Επιτρoπής πoυ επιβάλλoυv χρηματική υπoχρέωση εις βάρoς προσώπων, εκτός των κρατών, είναι εκτελεστές στο έδαφος της Ισλανδίας.

               Η αναγκαστική εκτέλεση διέπεται από τις διατάξεις της πολιτικής δικονομίας που ισχύουν στην Ισλανδία. Ο εκτελεστήριος τύπος της απόφασης περιάπτεται στην εν λόγω απόφαση χωρίς άλλη διατύπωση πέρα από τον έλεγχο της γνησιότητας της απόφασης, από την εθνική αρχή την οποία ορίζει αντίστοιχα η κυβέρνηση της Ισλανδίας για τον εν λόγω σκοπό, ενημερώνοντας σχετικά την Επιτροπή.

               Μετά την ολοκλήρωση των διατυπώσεων αυτών κατ' αίτηση της Επιτροπής, η Επιτροπή μπορεί να προβεί σε αναγκαστική εκτέλεση σύμφωνα με το εθνικό δίκαιο, προσφεύγοντας απευθείας στην υπεύθυνη αρχή.

               Η αναγκαστική εκτέλεση αναστέλλεται μόνο με απόφαση του Δικαστηρίου της Ευρωπαϊκής Ένωσης. Ωστόσο, ο έλεγχος της κανονικότητας των εκτελεστικών μέτρων ανήκει στην αρμοδιότητα των δικαστηρίων της Ισλανδίας.

               Άρθρο 6

               Προστασία των οικονομικών συμφερόντων της Ένωσης από απάτες

               1.Η Ισλανδία:

               α)
                     καταπολεμά την απάτη ή οιαδήποτε άλλη παράνομη δραστηριότητα κατά των οικονομικών συμφερόντων της Ένωσης, λαμβάνοντας μέτρα τα οποία έχουν αποτρεπτικό χαρακτήρα και προσφέρουν αποτελεσματική προστασία στην Ισλανδία·

               β)
                     λαμβάνει τα ίδια μέτρα καταπολέμησης της απάτης κατά των οικονομικών συμφερόντων της Ένωσης, με εκείνα που λαμβάνει για την καταπολέμηση της απάτης κατά των ιδίων οικονομικών συμφερόντων· και

               γ)
                     συντονίζει τη δράση της που αποσκοπεί στην προστασία των οικονομικών συμφερόντων της Ένωσης με τα κράτη μέλη και την Επιτροπή.

               2.Η Ισλανδία θεσπίζει μέτρα ισοδύναμα με εκείνα που ενέκρινε η Ένωση σύμφωνα με το άρθρο 325 παράγραφος 4 της ΣΛΕΕ και τα οποία ισχύουν τη στιγμή της υπογραφής της παρούσας συμφωνίας.

               Τα μέρη ενδέχεται να αποφασίσουν με αμοιβαία συμφωνία να θεσπίσουν μέτρα ισοδύναμα προς οιαδήποτε επακόλουθα μέτρα εκδοθούν από την Ένωση σύμφωνα με το παρόν άρθρο.

               Άρθρο 7

               Επιτόπιοι έλεγχοι και εξακριβώσεις από την Επιτροπή (OLAF)

               Με την επιφύλαξη των δικαιωμάτων της βάσει του άρθρου 5 παράγραφος 8 του κανονισμού (ΕΕ) αριθ. 514/2014, η Επιτροπή (η Ευρωπαϊκή Υπηρεσία Καταπολέμησης της Απάτης - OLAF) εξουσιοδοτείται να διενεργεί επιτόπιους ελέγχους και εξακριβώσεις στην επικράτεια της Ισλανδίας όσον αφορά το ΤΕΑ Σύνορα και Θεωρήσεις σύμφωνα με τους όρους και τις προϋποθέσεις που προβλέπονται στον κανονισμό (Ευρατόμ, ΕΚ) αριθ. 2185/96.

               Οι αρχές της Ισλανδίας διευκολύνουν τους επιτόπιους ελέγχους και εξακριβώσεις και, εφόσον το επιθυμούν, συμμετέχουν και οι ίδιες στη διενέργειά τους.

               Άρθρο 8

               Ελεγκτικό Συνέδριο

               Σύμφωνα με το άρθρο 287 παράγραφος 3 της ΣΛΕΕ και το μέρος Ι τίτλος Χ κεφάλαιο 1 του κανονισμού (ΕΕ, Ευρατόμ) αριθ. 966/2012, το Ελεγκτικό Συνέδριο έχει ιδίως τη δυνατότητα να διενεργεί ελέγχους στις εγκαταστάσεις κάθε οργανισμού που διαχειρίζεται έσοδα ή δαπάνες εξ ονόματος της Ένωσης στο έδαφος της Ισλανδίας όσον αφορά το ΤΕΑ Σύνορα και Θεωρήσεις, συμπεριλαμβανομένων των εγκαταστάσεων κάθε φυσικού ή νομικού προσώπου που λαμβάνει πληρωμές από τον προϋπολογισμό.

               Στην Ισλανδία, οι έλεγχοι του Ελεγκτικού Συνεδρίου ασκούνται σε συνεργασία με τα εθνικά ελεγκτικά όργανα, ή, εάν αυτά δεν έχουν τις αναγκαίες αρμοδιότητες, με τις υπεύθυνες εθνικές υπηρεσίες. Το Ελεγκτικό Συνέδριο και τα εθνικά ελεγκτικά όργανα της Ισλανδίας συνεργάζονται με πνεύμα εμπιστοσύνης, διατηρώντας παράλληλα την ανεξαρτησία τους. Τα εν λόγω όργανα ή υπηρεσίες γνωστοποιούν στο Ελεγκτικό Συνέδριο εάν προτίθενται να συμμετάσχουν στον έλεγχο.

               Το Ελεγκτικό Συνέδριο έχει τουλάχιστον τα ίδια δικαιώματα με την Επιτροπή, τα οποία προβλέπονται στο άρθρο 5 παράγραφος 7 του κανονισμού (ΕΕ) αριθ. 514/2014 και στο άρθρο 7 της παρούσας συμφωνίας.

               Άρθρο 9

               Δημόσιες συμβάσεις

               Η Ισλανδία εφαρμόζει τις διατάξεις της νομοθεσίας της όσον αφορά τις δημόσιες συμβάσεις σύμφωνα με το παράρτημα XVI της συμφωνίας για τον Ευρωπαϊκό Οικονομικό Χώρο
                  8
               .

               Άρθρο 10

               Χρηματοδοτικές συνεισφορές

               1.Για την περίοδο 2016-2018, η Ισλανδία καταβάλλει ετήσιες πληρωμές στον προϋπολογισμό του ΤΕΑ Σύνορα και Θεωρήσεις, σύμφωνα με τους ακόλουθους πίνακες:

               (Όλα τα ποσά σε EUR)

                        2016

                        2017

                        2018

                        Ισλανδία

                        563 999

                        563 999

                        563 999

               2.Οι συνεισφορές της Ισλανδίας για τα έτη 2019 και 2020 υπολογίζονται σύμφωνα με το αντίστοιχο ακαθάριστο εγχώριο προϊόν (ΑΕΠ) ως ποσοστό του ΑΕΠ όλων των κρατών που συμμετέχουν στο ΤΕΑ Σύνορα και Θεωρήσεις σύμφωνα με τη μέθοδο που περιγράφεται στο Παράρτημα.

               3.Οι χρηματοδοτικές συνεισφορές που αναφέρονται στο παρόν άρθρο καταβάλλονται από την Ισλανδία, ανεξάρτητα από την ημερομηνία έγκρισης του εθνικού προγράμματος που αναφέρεται στο άρθρο 14 του κανονισμού (ΕΕ) αριθ. 514/2014.

               Άρθρο 11

               Χρήση χρηματοδοτικών συνεισφορών

               1.Το σύνολο των ετήσιων πληρωμών για το 2016 και το 2017 κατανέμεται ως εξής:

               α)
                     75 % για την ενδιάμεση επανεξέταση που αναφέρεται στο άρθρο 8 του κανονισμού (ΕΕ) αριθ. 515/2014·

               β)
                     15 % για την ανάπτυξη των συστημάτων ΤΠ που αναφέρονται στο άρθρο 15 του κανονισμού (ΕΕ) αριθ. 515/2014, με την επιφύλαξη της έγκρισης των σχετικών νομοθετικών πράξεων της Ένωσης έως τις 30 Ιουνίου 2017·

               γ)
                     10 % για τις δράσεις της Ένωσης που αναφέρονται στο άρθρο 13 του κανονισμού (ΕΕ) αριθ. 515/2014 και την επείγουσα συνδρομή που αναφέρεται στο άρθρο 14 του κανονισμού (ΕΕ) αριθ. 515/2014.

               Σε περίπτωση που το ποσό που αναφέρεται στο στοιχείο β) δεν έχει διατεθεί ή δεν έχει δαπανηθεί, η Επιτροπή διαθέτει εκ νέου το ποσό αυτό στις ειδικές δράσεις που αναφέρονται στο άρθρο 7 του κανονισμού (ΕΕ) αριθ. 515/2014, σύμφωνα με τη διαδικασία που προβλέπεται στο άρθρο 5 παράγραφος 5 στοιχείο β) δεύτερο εδάφιο του κανονισμού (ΕΕ) αριθ. 515/2014.

               Εάν η παρούσα συμφωνία δεν αρχίσει να ισχύει ή δεν εφαρμόζεται προσωρινά έως την 1η Ιουνίου 2017, η πλήρης συνεισφορά της Ισλανδίας χρησιμοποιείται σύμφωνα με την παράγραφο 2 του παρόντος άρθρου.

               2.
                     Το σύνολο των ετήσιων πληρωμών για τα έτη 2018, 2019 και 2020 κατανέμεται ως εξής:

               α)
                     40 % για τις ειδικές δράσεις που αναφέρονται στο άρθρο 7 του κανονισμού (ΕΕ) αριθ. 515/2014·

               β)
                     50 % για την ανάπτυξη των συστημάτων ΤΠ που αναφέρονται στο άρθρο 15 του κανονισμού (ΕΕ) αριθ. 515/2014, με την επιφύλαξη της έγκρισης των σχετικών νομοθετικών πράξεων της Ένωσης έως την 31η Δεκεμβρίου 2018·

               γ)
                     10 % για τις δράσεις της Ένωσης που αναφέρονται στο άρθρο 13 του κανονισμού (ΕΕ) αριθ. 515/2014 και την επείγουσα συνδρομή που αναφέρεται στο άρθρο 14 του κανονισμού (ΕΕ) αριθ. 515/2014.

               Σε περίπτωση που το ποσό που αναφέρεται στο στοιχείο β) δεν έχει διατεθεί ή δεν έχει δαπανηθεί, η Επιτροπή διαθέτει εκ νέου το ποσό αυτό στις ειδικές δράσεις που αναφέρονται στο άρθρο 7 του κανονισμού (ΕΕ) αριθ. 515/2014, σύμφωνα με τη διαδικασία που προβλέπεται στο άρθρο 5 παράγραφος 5 στοιχείο β) δεύτερο εδάφιο του κανονισμού (ΕΕ) αριθ. 515/2014.

               3.
                     Τα πρόσθετα ποσά που διατίθενται για την ενδιάμεση επανεξέταση, τις δράσεις της Ένωσης, τις ειδικές δράσεις ή το πρόγραμμα για την ανάπτυξη συστημάτων ΤΠ χρησιμοποιούνται σύμφωνα με τη σχετική διαδικασία που ορίζεται σε μία από τις ακόλουθες διατάξεις:

               α)
                     στο άρθρο 6 παράγραφος 2 του κανονισμού (ΕΕ) αριθ. 514/2014·

               β)
                     στο άρθρο 8 παράγραφος 7 του κανονισμού (ΕΕ) αριθ. 515/2014·

               γ)
                     στο άρθρο 7 παράγραφος 3 του κανονισμού (ΕΕ) αριθ. 515/2014·

               δ)
                     στο άρθρο 15 δεύτερο εδάφιο του κανονισμού (ΕΕ) αριθ. 515/2014.

               4.
                     Κάθε έτος, η Επιτροπή δύναται να χρησιμοποιεί ποσό έως 4 076 EUR από τις πληρωμές που πραγματοποιεί η Ισλανδία προκειμένου να χρηματοδοτεί τις διοικητικές δαπάνες για μόνιμο ή εξωτερικό προσωπικό που είναι απαραίτητες για τη στήριξη της εφαρμογής του κανονισμού (ΕΕ) αριθ. 515/2014 και της παρούσας συμφωνίας από την Ισλανδία.

               Άρθρο 12

               Εμπιστευτικότητα

               Οι πληροφορίες που κοινοποιούνται ή αποκτώνται βάσει της παρούσας συμφωνίας, με οποιαδήποτε μορφή, καλύπτονται από το επαγγελματικό απόρρητο και απολαύουν της προστασίας που παρέχεται σε ανάλογες πληροφορίες από τις αντίστοιχες διατάξεις που ισχύουν για τα όργανα της Ένωσης και από τη νομοθεσία της Ισλανδίας. Οι πληροφορίες αυτές δεν κοινοποιούνται σε πρόσωπα άλλα από εκείνα τα οποία, λόγω των καθηκόντων τους στα όργανα της Ένωσης, στα κράτη μέλη ή στην Ισλανδία, οφείλουν να τις γνωρίζουν, ούτε χρησιμοποιούνται για σκοπούς άλλους από τη διασφάλιση της αποτελεσματικής προστασίας των οικονομικών συμφερόντων των μερών.

               Άρθρο 13

               Ορισμός υπεύθυνης αρχής

               1.
                     Η Ισλανδία κοινοποιεί στην Επιτροπή τον τυπικό ορισμό, σε υπουργικό επίπεδο, της υπεύθυνης αρχής που είναι υπεύθυνη για τη διαχείριση και τον έλεγχο των δαπανών στο πλαίσιο του ΤΕΑ Σύνορα και Θεωρήσεις, το συντομότερο δυνατό μετά την έγκριση του εθνικού προγράμματος.

               2.
                     Ο ορισμός που αναφέρεται στην παράγραφο 1 πραγματοποιείται με την επιφύλαξη ότι ο εν λόγω φορέας πληροί τα κριτήρια ορισμού σχετικά με το εσωτερικό περιβάλλον, τις δραστηριότητες ελέγχου, την ενημέρωση και επικοινωνία, καθώς και την παρακολούθηση, που θεσπίζονται στον κανονισμό (EΕ) αριθ. 514/2014 ή βάσει αυτού.

               3.
                     Ο ορισμός υπεύθυνης αρχής βασίζεται σε γνωμοδότηση ελεγκτικού φορέα, που μπορεί να είναι η αρχή ελέγχου, η οποία αξιολογεί τη συμμόρφωση της υπεύθυνης αρχής με τα κριτήρια ορισμού. Ο φορέας αυτός μπορεί να είναι ο αυτόνομος δημόσιος οργανισμός που είναι υπεύθυνος για την παρακολούθηση, την αξιολόγηση και τον λογιστικό έλεγχο της δημόσιας διοίκησης. Ο ελεγκτικός φορέας λειτουργεί ανεξάρτητα από την υπεύθυνη αρχή και επιτελεί το έργο του σύμφωνα με διεθνώς αποδεκτά πρότυπα λογιστικού ελέγχου. Η Ισλανδία μπορεί να βασίζει την απόφασή της για τον ορισμό της αρχής στο κατά πόσον τα συστήματα διαχείρισης και ελέγχου είναι κατ’ ουσίαν ίδια με τα ήδη υπάρχοντα για την προηγούμενη περίοδο προγραμματισμού και κατά πόσον λειτούργησαν αποτελεσματικά. Εάν τα αποτελέσματα των λογιστικών και άλλων ελέγχων δείχνουν ότι ο ορισθείς φορέας δεν συμμορφώνεται πλέον προς τα κριτήρια ορισμού, η Ισλανδία λαμβάνει τα αναγκαία μέτρα για να εξασφαλίσει τη διόρθωση των ανεπαρκειών στην εκτέλεση των καθηκόντων του φορέα αυτού, περιλαμβανομένης της λήξης της ανάθεσης καθηκόντων.

               Άρθρο 14

               Ορισμός του οικονομικού έτους

               Για τους σκοπούς της παρούσας συμφωνίας, το οικονομικό έτος που αναφέρεται στο άρθρο 60 παράγραφος 5 του κανονισμού (ΕΕ, Ευρατόμ) αριθ. 966/2012, καλύπτει τις δαπάνες που καταβάλλονται και τα έσοδα που εισπράττονται και εγγράφονται στους λογαριασμούς της υπεύθυνης αρχής την περίοδο η οποία αρχίζει στις 16 Οκτωβρίου του έτους «Ν-1» και λήγει στις 15 Οκτωβρίου του έτους «Ν».

               Άρθρο 15

               Επιλεξιμότητα των δαπανών

               Κατά παρέκκλιση του άρθρου 17 παράγραφος 3 στοιχείο β) και παράγραφος 4 του κανονισμού (ΕΕ) αριθ. 514/2014, οι δαπάνες είναι επιλέξιμες εφόσον έχουν καταβληθεί από την υπεύθυνη αρχή πριν από τον τυπικό ορισμό της σύμφωνα με το άρθρο 13 της παρούσας συμφωνίας, υπό την προϋπόθεση ότι τα συστήματα διαχείρισης και ελέγχου που εφαρμόζονταν πριν από τον ορισμό αυτό ήταν κατ’ ουσίαν τα ίδια με εκείνα που εφαρμόζονται μετά τον τυπικό ορισμό της υπεύθυνης αρχής.

               Άρθρο 16

               Αίτηση πληρωμής του ετήσιου υπολοίπου

               1.
                     Έως τις 15 Φεβρουαρίου του έτους που έπεται του οικονομικού έτους, η Ισλανδία υποβάλλει στην Επιτροπή τα έγγραφα και τις πληροφορίες που απαιτούνται σύμφωνα με το άρθρο 60 παράγραφος 5 πρώτο εδάφιο στοιχεία β) και γ) του κανονισμού (ΕΕ, Ευρατόμ) αριθ. 966/2012.

               Κατά παρέκκλιση του άρθρου 44 παράγραφος 1 του κανονισμού (ΕΕ) αριθ. 514/2014, και σύμφωνα με το άρθρο 60 παράγραφος 5 τρίτο εδάφιο του κανονισμού (ΕΕ, Ευρατόμ) αριθ. 966/2012, η Ισλανδία υποβάλλει στην Επιτροπή τη γνώμη που αναφέρεται στο άρθρο 60 παράγραφος 5 δεύτερο εδάφιο του κανονισμού (ΕΕ, Ευρατόμ) αριθ. 966/2012 έως τις 15 Μαρτίου του έτους που έπεται του οικονομικού έτους.

               Τα υποβαλλόμενα έγγραφα που αναφέρονται στην παρούσα παράγραφο χρησιμεύουν ως αίτηση πληρωμής του ετήσιου υπολοίπου.

               2.
                     Τα αναφερόμενα στην παράγραφο 1 έγγραφα συντάσσονται σύμφωνα με τα υποδείγματα που εκδίδει η Επιτροπή βάσει του άρθρου 44 παράγραφος 3 του κανονισμού (ΕΕ) αριθ. 514/2014.

               Άρθρο 17

               Έκθεση εφαρμογής

               Κατά παρέκκλιση του άρθρου 54 παράγραφος 1 του κανονισμού (ΕΕ) αριθ. 514/2014, και σύμφωνα με το άρθρο 60 παράγραφος 5 τρίτο εδάφιο του κανονισμού (ΕΕ, Ευρατόμ) αριθ. 966/2012, η Ισλανδία υποβάλλει στην Επιτροπή ετήσια έκθεση σχετικά με την εφαρμογή του εθνικού προγράμματος κατά το προηγούμενο οικονομικό έτος το αργότερο έως τις 15 Φεβρουαρίου κάθε έτους έως και το 2022 και μπορεί να δημοσιοποιεί τις σχετικές πληροφορίες στο κατάλληλο επίπεδο.

               Η πρώτη ετήσια έκθεση για την εφαρμογή του εθνικού προγράμματος υποβάλλεται στις 15 Φεβρουαρίου μετά την έναρξη ισχύος της παρούσας συμφωνίας ή την έναρξη της προσωρινής εφαρμογής της.

               Η πρώτη έκθεση καλύπτει τα οικονομικά έτη από το 2014 και εξής, έως το οικονομικό έτος πριν από το οποίο πρέπει να υποβληθεί η πρώτη ετήσια έκθεση σύμφωνα με τη δεύτερη παράγραφο του παρόντος άρθρου. Η Ισλανδία υποβάλλει τελική έκθεση εφαρμογής του εθνικού προγράμματος έως τις 31 Δεκεμβρίου 2023.

               Άρθρο 18

               Σύστημα ηλεκτρονικής ανταλλαγής δεδομένων

               Σύμφωνα με το άρθρο 24 παράγραφος 5 του κανονισμού (ΕΕ) αριθ. 514/2014, όλες οι επίσημες ανταλλαγές πληροφοριών μεταξύ της Ισλανδίας και της Επιτροπής πραγματοποιούνται με τη χρησιμοποίηση συστήματος ηλεκτρονικής ανταλλαγής δεδομένων που παρέχει η Επιτροπή για τον σκοπό αυτό.

               Άρθρο 19

               Έναρξη ισχύος

               1.Ο Γενικός Γραμματέας του Συμβουλίου της Ευρωπαϊκής Ένωσης είναι θεματοφύλακας της παρούσας συμφωνίας.

               2.Τα μέρη εγκρίνουν την παρούσα συμφωνία σύμφωνα με τις οικείες διαδικασίες. Κοινοποιούν αμοιβαίως την ολοκλήρωση των διαδικασιών αυτών.

               3.Η παρούσα συμφωνία αρχίζει να ισχύει την πρώτη ημέρα του πρώτου μήνα που ακολουθεί την ημερομηνία κατάθεσης της τελευταίας κοινοποίησης η οποία αναφέρεται στην παράγραφο 2.

               4.Εξαιρουμένου του άρθρου 5, τα μέρη εφαρμόζουν την παρούσα συμφωνία προσωρινά από την επομένη της υπογραφής της, με την επιφύλαξη των συνταγματικών επιταγών.

               Άρθρο 20

               Διάρκεια ισχύος και καταγγελία

               1.Η Ένωση ή η Ισλανδία δύναται να καταγγείλει την παρούσα συμφωνία, κοινοποιώντας την σχετική απόφαση στο άλλο μέρος. Η συμφωνία παύει να ισχύει τρεις μήνες μετά την ημερομηνία της κοινοποίησης αυτής. Τα έργα και οι δραστηριότητες που βρίσκονται σε εξέλιξη κατά τον χρόνο της καταγγελίας συνεχίζονται σύμφωνα με τους όρους που καθορίζονται στην παρούσα συμφωνία. Τα συμβαλλόμενα μέρη ρυθμίζουν από κοινού τυχόν άλλες συνέπειες της καταγγελίας.

               2.H παρούσα συμφωνία παύει να ισχύει μόλις καταγγελθεί η συμφωνία σύνδεσης με την Ισλανδία και τη Νορβηγία σύμφωνα με το άρθρο 8 παράγραφος 4, το άρθρο 11 παράγραφος 3 ή το άρθρο 16 της συμφωνίας σύνδεσης με την Ισλανδία και τη Νορβηγία.

               Άρθρο 21

               Γλώσσες

               Η παρούσα ρύθμιση συντάσσεται σε ένα μόνο πρωτότυπο στην αγγλική, βουλγαρική, γαλλική, γερμανική, δανική, ελληνική, εσθονική, ισλανδική, ισπανική, ιταλική, κροατική, λετονική, λιθουανική, μαλτεζική, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική, και όλα τα κείμενα είναι εξίσου αυθεντικά.

               Βρυξέλλες, [ημερομηνία]

               Για την Ευρωπαϊκή Ένωση
                     Για την Ισλανδία

               ΠΑΡΑΡΤΗΜΑ

               Τύπος για τον υπολογισμό των χρηματοδοτικών συνεισφορών για τα έτη 2019 και 2020 και τρόποι πληρωμής

               Η οικονομική συνεισφορά της Ισλανδίας στο ΤΕΑ Σύνορα και Θεωρήσεις που αναφέρεται στο άρθρο 5 παράγραφος 7 δεύτερο και τρίτο εδάφιο του κανονισμού (ΕΕ) 515/2014, υπολογίζεται ως εξής για τα έτη 2019 και 2020:

               Για κάθε έτος, από το 2013 έως το 2017, τα οριστικά αριθμητικά στοιχεία του ακαθάριστου εγχώριου προϊόντος (ΑΕΠ) της Ισλανδίας που είναι διαθέσιμα στις 31 Μαρτίου του 2019 διαιρούνται διά του αθροίσματος των ποσών για το ΑΕΠ του συνόλου των κρατών που συμμετέχουν στο ΤΕΑ Σύνορα και Θεωρήσεις για το ίδιο έτος. Ο μέσος όρος των πέντε ποσοστών που προέκυψαν για τα έτη 2013 έως 2017 εφαρμόζεται στο σύνολο των πραγματικών ετήσιων πιστώσεων του ΤΕΑ Σύνορα και Θεωρήσεις για τα έτη 2014 έως 2019 και των ετήσιων πιστώσεων ανάληψης υποχρεώσεων του ΤΕΑ Σύνορα και Θεωρήσεις για το έτος 2020, σύμφωνα με το σχέδιο γενικού προϋπολογισμού της Ευρωπαϊκής Ένωσης για το οικονομικό έτος 2020 που εγκρίνει η Επιτροπή, ώστε να προκύψει το συνολικό ποσό που πρέπει να καταβάλει η Ισλανδία για όλη την περίοδο εφαρμογής του ΤΕΑ Σύνορα και Θεωρήσεις. Από το ποσό αυτό αφαιρούνται οι ετήσιες πράγματι καταβληθείσες πληρωμές της Ισλανδίας σύμφωνα με το άρθρο 10 παράγραφος 1 της παρούσας συμφωνίας, ώστε να προκύψει το συνολικό ποσό των συνεισφορών της για τα έτη 2019 και 2020. Το ήμισυ του ποσού αυτού καταβάλλεται το 2019 και το υπόλοιπο το 2020.

               Η χρηματοδοτική συνεισφορά καταβάλλεται σε ευρώ.

               Η Ισλανδία καταβάλλει την αντίστοιχη οικονομική συνεισφορά της το αργότερο εντός 45 ημερών από την παραλαβή του χρεωστικού σημειώματος. Οποιαδήποτε καθυστέρηση στην καταβολή της χρηματοδοτικής συνεισφοράς συνεπάγεται επιβάρυνση με τόκους υπερημερίας επί του ανεξόφλητου ποσού, αρχής γενομένης από την ημερομηνία λήξης της προθεσμίας πληρωμής. Το επιτόκιο αντιστοιχεί στο επιτόκιο που εφαρμόζεται από την Ευρωπαϊκή Κεντρική Τράπεζα στις κύριες πράξεις αναχρηματοδότησης, όπως δημοσιεύεται στην Επίσημη Εφημερίδα της Ευρωπαϊκής Ένωσης, σειρά C, την πρώτη ημερολογιακή ημέρα του μηνός της λήξης της προθεσμίας, προσαυξημένο κατά 3,5 ποσοστιαίες μονάδες.

                     (1)

                        ΕΕ L 176 της 10.7.1999, σ. 36.

                     (2)

                        Κανονισμός (ΕΕ) αριθ. 515/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τη θέσπιση, στο πλαίσιο του Ταμείου Εσωτερικής Ασφάλειας, του μέσου χρηματοδοτικής στήριξης στον τομέα των εξωτερικών συνόρων και των θεωρήσεων και την κατάργηση της απόφασης αριθ. 574/2007/ΕΚ (ΕΕ L 150 της 20.5.2014, σ. 143).

                     (3)

                        Κανονισμός (ΕΕ) αριθ. 514/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, σχετικά με τον καθορισμό γενικών διατάξεων όσον αφορά το Ταμείο Ασύλου, Μετανάστευσης και Ένταξης και το μέσο για τη χρηματοδοτική στήριξη της αστυνομικής συνεργασίας, της πρόληψης και καταστολής της εγκληματικότητας και της διαχείρισης κρίσεων (ΕΕ L 150 της 20.5.2014, σ. 112).

                     (4)

                        Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1) όπως τροποποιήθηκε τελευταία με τον κανονισμό (ΕΕ, Eυρατόμ) αριθ. 547/2014 της 15ης Mαΐου 2014 (ΕΕ L 163 της 29.5.2014, σ. 18).

                     (5)

                        Κατ’ εξουσιοδότηση κανονισμός (ΕΕ) αριθ. 1268/2012 της Επιτροπής σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου για τους δημοσιονομικούς κανόνες που εφαρμόζονται στον γενικό προϋπολογισμό της Ένωσης (ΕΕ L 362 της 31.12.2012, σ. 1).

                     (6)

                        Κανονισμός (Ευρατόμ, ΕΚ) αριθ. 2185/96 του Συμβουλίου σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (ΕΕ L 292 της 15.11.1996, σ. 2).

                     (7)

                        Κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1).

                     (8)

                        ΕΕ L 1 της 3.1.1994, σ. 461.


Avis juridique important

|

51998PC0306(01)

Πρόταση απόφασης του Συμβουλίου για τη θέσπιση ειδικού προγράμματος (Ευρατόμ) έρευνας και εκπαίδευσης στον τομέα «Διατήρηση του οικοσυστήματος» - (1998-2002)  /* COM/98/0306 τελικό - CNS 98/0187 */

Επίσημη Εφημερίδα αριθ. C 236 της 28/07/1998 σ. 0010

Πρόταση απόφασης του Συμβουλίου για τη θέσπιση ειδικού προγράμματος (Ευρατόμ) έρευνας και εκπαίδευσης (1998-2002) στον τομέα «Διατήρηση του οικοσυστήματος»(98/C 236/08) (Κείμενο που παρουσιάζει ενδιαφέρον για τον ΕΟΧ) COM(1998) 306 τελικό - 98/0187(CNS)(Υποβλήθηκε από την Επιτροπή στις 10 Ιουνίου 1998)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθηκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 7,την πρόταση της Επιτροπής,τη γνώμη του Ευρωπαϊκού Κοινοβουλίου,τη γνώμη της Οικονομικής και Κοινωνικής Επιτροπής,Εκτιμώντας:ότι, με την απόφαση αριθ. . . ./. . ./Ευρατόμ, το Συμβούλιο έχει θεσπίσει το πέμπτο πρόγραμμα πλαίσιο δράσεων έρευνας και εκπαίδευσης (στο εξής Ε& Ε) της Ευρωπαϊκής Κοινότητας Ατομικής Ενέργειας (Ευρατόμ) για το χρονικό διάστημα 1998-2002, όπου προσδιορίζονται κυρίως οι δραστηριότητες που πρέπει να αναληφθούν στο πλαίσιο της θεματικής περιοχής «Διατήρηση του οικοσυστήματος» 7ότι το άρθρο 3 του πέμπτου προγράμματος πλαισίου προβλέπει ότι η υλοποίηση του προγράμματος πλαισίου γίνεται μέσω ειδικών προγραμμάτων που εκπονούνται σύμφωνα με τις διατάξεις του άρθρου 7 της συνθήκης 7 ότι σε κάθε ειδικό πρόγραμμα διευκρινίζονται οι ρυθμίσεις υλοποίησης, καθορίζεται η διάρκεια και προβλέπονται τα αναγκαία μέσα 7ότι, δυνάμει των διατάξεων του άρθρου 4 παράγραφος 2 της απόφασης 94/268/Ευρατόμ του Συμβουλίου (1), σχετικά με το τέταρτο πρόγραμμα πλαίσιο κοινοτικών δράσεων έρευνας και εκπαίδευσης (1994-1998) της Ευρωπαϊκής Κοινότητας Ατομικής Ενέργειας (Ευρατόμ), και του άρθρου 4 παράγραφος 2 των αποφάσεων του Συμβουλίου σχετικά με τα ειδικά προγράμματα υλοποίησης του τέταρτου προγράμματος πλαισίου, η Επιτροπή ανέθεσε σε εξωτερικούς εμπειρογνώμονες την πραγματοποίηση αξιολόγησης, την οποία διαβίβασε, μαζί με τα πορίσματα και τις παρατηρήσεις της, στο Ευρωπαϊκό Κοινοβούλιο, το Συμβούλιο και την Οικονομική και Κοινωνική Επιτροπή 7ότι, δυνάμει των διατάξεων και του άρθρου 7 της συνθήκης, η απόφαση . . ./. . ./Ευρατόμ του Συμβουλίου της . . ., σχετικά με τους κανόνες συμμετοχής των επιχειρήσεων, των ερευνητικών κέντρων και των πανεπιστημίων στην υλοποίηση του πέμπτου προγράμματος πλαισίου της Ευρωπαϊκής Κοινότητας Ατομικής Ενέργειας (Ευρατόμ) (στο εξής «κανόνες συμμετοχής»), ισχύει για το εν λόγω ειδικό πρόγραμμα και επιτρέπει τη συμμετοχή του Κοινού Κέντρου Ερευνών τις έμμεσες δράσεις που καλύπτονται από το εν λόγω πρόγραμμα 7ότι, κατά την υλοποίηση του εν λόγω προγράμματος, και βάσει κυρίως του άρθρου 101 της συνθήκης, ενδέχεται να αποδειχθεί σκόπιμο να αναπτυχθούν δραστηριότητες διεθνούς συνεργασίας με τρίτες χώρες και διεθνείς οργανισμούς 7ότι η υλοποίηση του εν λόγω προγράμματος εμπεριέχει επίσης δραστηριότητες και μηχανισμούς που αποσκοπούν σε τόνωση, διάδοση και εκμετάλλευση των αποτελεσμάτων της Ε& Ε, καθώς και δραστηριότητες τόνωσης της κινητικότητας και της κατάρτισης των ερευνητών 7ότι, σύμφωνα με τους στόχους του πρώτου σχεδίου δράσης για την καινοτομία, οι ερευνητικές δραστηριότητες του πέμπτου προγράμματος πλαισίου πρέπει να στραφούν προς την κατεύθυνση της καινοτομίας 7ότι η υλοποίηση του έργου JET (Joint European Torus) ανατέθηκε στην κοινή επιχείρηση Joint European Torus, συσταθείσα με την απόφαση 78/471/Ευρατόμ (2) 7ότι πρέπει, αφενός, να παρακολουθείται η πορεία υλοποίησης του προγράμματος ώστε να προσαρμόζεται προς τις επιστημονικές και τεχνολογικές εξελίξεις και, αφετέρου, να ανατεθεί σε ανεξάρτητους εμπειρογνώμονες, και σε εύθετο χρόνο, η αξιολόγηση της πορείας του προγράμματος 7ότι ζητήθηκε η γνώμη της επιστημονικής και τεχνικής επιτροπής,ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο 1 Σύμφωνα με τις διατάξεις του άρθρου 3 παράγραφος 1 του πέμπτου προγράμματος πλαισίου, το ειδικό πρόγραμμα με αντικείμενο τη διατήρηση του οικοσυστήματος (στο εξής «ειδικό πρόγραμμα») θεσπίζεται για το χρονικό διάστημα από (ημερομηνία έγκρισης του προγράμματος) έως τις 31 Δεκεμβρίου 2002.Άρθρο 2 1. Σύμφωνα με το άρθρο 2 του πέμπτου προγράματος πλαισίου, ο προϋπολογισμός υλοποίησης του ειδικού προγράμματος ανέρχεται σε 1 141 εκατομμύρια Ecu, ποσό από το οποίο 13 % κατ' ανώτατο όριο προβλέπεται για τις διοικητικές δαπάνες της Επιτροπής.2. Στο παράρτημα Ι εμφαίνεται ενδεικτική κατανομή του ως άνω ποσού.3. Από το ποσό αυτό,- 375 εκατομμύρια Ecu προβλέπονται για το χρονικό διάστημα 1998-1999,- 766 εκατομμύρια Ecu για το χρονικό διάστημα 2000-2002.Ο προϋπολογισμός αναπροσαρμόζεται κατά περίπτωση υπό τους όρους που προβλέπονται στο άρθρο 3 παράγραφος 3 του πέμπτου προγράμματος πλαισίου.4. Με σκοπό την τήρηση των επιστημονικών και τεχνολογικών στόχων και προτεραιοτήτων που τίθενται στην παρούσα απόφαση, η αρμόδια για τον προϋπολογισμό αρχή καθορίζει τις πιστώσεις για κάθε οικονομικό έτος, συνεκτιμώντας τη διαθεσιμότητα των πόρων που εγκρίνονται στο πλαίσιο των πολυετών δημοσιονομικών προοπτικών.Άρθρο 3 1. Οι γενικές γραμμές, οι επιστημονικοί και τεχνολογικοί στόχοι του ειδικού προγράμματος, καθώς και οι συναφείς προτεραιότητες περιέχονται στο παράρτημα ΙΙ και καθορίζονται με βάση τις θεμελιώδεις αρχές και τις τρεις κατηγορίες κριτηρίων επιλογής που περιέχονται στο παράρτημα Ι του πέμπτου προγράμματος πλαισίου.2. Σύμφωνα με τις εν λόγω αρχές και κριτήρια, για την επιλογή των προς υλοποίηση δράσεων Ε& Ε εφαρμόζονται τα κριτήρια επιλογής που εξαγγέλλονται στο άρθρο 9 των κανόνων συμμετοχής.Για την υλοποίηση του προγράμματος, συμπεριλαμβανομένου και του προγράμματος εργασίας που περιγράφεται στο άρθρο 5 παράγραφος 1, τηρούνται όλα αυτά τα κριτήρια, ακόμη και αν υπάρχει το ενδεχόμενο να σταθμίζονται διαφορετικά.3. Οι κανόνες συμμετοχής έχουν εφαρμογή στο ειδικό πρόγραμμα.4. Οι ρυθμίσεις χρηματοδοτικής συμμετοχής της Κοινότητας στο ειδικό πρόγραμμα καθορίζονται στο άρθρο 4 του πέμπτου προγράμματος πλαισίου.5. Οι έμμεσες δράσεις Ε& Ε του ειδικού προγράμματος καθορίζονται στο παράρτημα ΙΙΙ του πέμπτου προγράμματος πλαισίου.Οι ρυθμίσεις υλοποίησης του συγκεκριμένου ειδικού προγράμματος διευκρινίζονται στο παράρτημα ΙΙΙ.Άρθρο 4 Με βάση τα κριτήρια του άρθρου 3, τους επιστημονικούς και τεχνολογικούς στόχους και τις προτεραιότητες του παραρτήματος ΙΙ, η Επιτροπή:α) παρακολουθεί την πορεία υλοποίησης του ειδικού προγράμματος και υποβάλλει κατά περίπτωση προτάσεις προσαρμογής, σύμφωνα με τις διατάξεις του άρθρου 5 παραγραφος 1 που πέμπτου προγράμματος πλαισίου 7β) αναθέτει σε εξωτερικούς εμπειρογνώμονες την αξιολόγηση που προβλέπεται στο άρθρο 5 παράγραφος 2 του πέμπτου προγράμματος πλαισίου, σε ό,τι αφορά τις δράσεις τις καλυπτόμενες από το ειδικό πρόγραμμα.Άρθρο 5 1. Η Επιτροπή καταρτίζει πρόγραμμα εργασίας όπου εμφαίνονται αναλυτικά:α) το περιεχόμενο του παραρτήματος ΙΙ 7β) ενδεικτικό χρονοδιάγραμμα υλοποίησης του ειδικού προγράμματος 7γ) οι ρυθμίσεις συντονισμού που υποδεικνύονται στο παράρτημα ΙΙΙ καιδ) αναλόγως των αναγκών, τα κριτήρια επιλογής καθώς και οι ρυθμίσεις εφαρμογής αυτών για κάθε έμμεση δράση Ε& Ε.Το πρόγραμμα εργασίας ενημερώνεται κατά περίπτωση.2. Για την υλοποίηση των έμμεσων δράσεων Ε& Ε, η Επιτροπή δρομολογεί, με βάση το πρόγραμμα εργασίας, τις διαδικασίες που προβλέπονται στους κανόνες συμμετοχής, κυρίως με προσκλήσεις υποβολής προτάσεων.Άρθρο 6 1. Η υλοποίηση του εν λόγω ειδικού προγράμματος ανατίθεται στην Επιτροπή.2. Για την υλοποίηση του προγράμματος, η Επιτροπή επικουρείται από επιτροπή συμβουλευτικού χαρακτήρα. Η σύνθεση, οι διαδικασίες και οι ρυθμίσεις λειτουργίας της τελευταίας είναι αυτές που καθορίζονται στην απόφαση 84/338/Ευρατόμ, ΕΚΑΧ, ΕΟΚ του Συμβουλίου (3) σχετικά με τις συμβουλευτικές επιτροπές επί θεμάτων διαχείρισης και συντονισμού, σε ό,τι αφορά τη σχάση, και αυτές που καθορίζονται στην απόφαση του Συμβουλίου της 16ης Δεκεμβρίου 1980 σχετικά με τη συμβουλευτική επιτροπή για το πρόγραμμα σύντηξης, σε ό,τι αφορά τη σύντηξη.Άρθρο 7 Η παρούσα απόφαση απευθύνεται στα κράτη μέλη.(1) ΕΕ L 115 της 6.5.1994, σ. 31 7 απόφαση όπως τροποποιήθηκε τελευταία από την απόφαση 96/253/Ευρατόμ (ΕΕ L 86 της 4.4.1996, σ. 72).(2) ΕΕ L 151 της 7.6.1978, σ. 10 7 απόφαση όπως τροποποιήθηκε τελευταία από την απόφαση 96/305/Ευρατόμ (ΕΕ L της 14.5.1996, σ. 9).(3) ΕΕ L 177 της 4.7.1984, σ. 25.ΠΑΡΑΡΤΗΜΑ I ΕΝΔΕΙΚΤΙΚΗ ΚΑΤΑΝΟΜΗ ΤΟΥ ΠΡΟΫΠΟΛΟΓΙΣΜΟΥ >ΘΕΣΗ ΠΗΝΑΚΑ>ΠΑΡΑΡΤΗΜΑ II ΤΟ ΓΕΝΙΚΟ ΠΕΡΙΓΡΑΜΜΑ, ΕΠΙΣΤΗΜΟΝΙΚΟΙ ΚΑΙ ΤΕΧΝΟΛΟΓΙΚΟΙ ΣΤΟΧΟΙ ΚΑΙ ΠΡΟΤΕΡΑΙΟΤΗΤΕΣ ΕΙΣΑΓΩΓΗ Η διαθεσιμότητα ασφαλών, βιώσιμων και ανταγωνιστικών πηγών ενέργειας είναι ουσιαστικός παράγοντας για την οικονομική ανάπτυξη, ευημερία και ποιότητα ζωής στον ανεπτυγμένο κόσμο. Οι βλέψεις των αναπτυσσόμενων χωρών και η οικονομική τους πρόοδος θα οδηγήσουν σε μεγάλη αύξηση της ζήτησης ενέργειας, πράγμα που θα έχει επιπτώσεις στις τιμές των καυσίμων, στην υγεία και στο περιβάλλον. Μεσοπρόθεσμα, μεγάλο μερίδιο της αυξανόμενης ζήτησης ενέργειας σε παγκόσμια κλίμακα θα καλύπτεται από τα ορυκτά καύσιμα, πράγμα που θα έχει ως αποτέλεσμα να επιδεινωθούν σε περιφερειακή κλίμακα τα περιβαλλοντικά προβλήματα εξαιτίας της όξινης βροχής, και σε παγκόσμια κλίμακα τα προβλήματα εξαιτίας των εκπρομπών διοξειδίου του άνθρακα. Τα προβλήματα αυτά μόνο με διεθνή συνεργασία μπορούν να μετριασθούν. Η εξοικονόμηση ενέργειας και η αυξανόμενη εκμετάλλευση των ανανεώσιμων πηγών ενέργειας θα συμβάλουν σε άμβλυνση των προβλημάτων, η απήχηση όμως βραχυπρόθεσμα και μεσοπρόθεσμα θα είναι περιορισμένη 7 μακροπρόθεσμα, τα μέτρα αυτά από μόνα τους θα είναι ανεπαρκή.Επειδή αναμένεται αύξηση της ζήτησης ενέργειας, θα πρέπει να εξακολουθήσουμε να χρησιμοποιούμε όλες τις πηγές ενέργειας που είναι εκμεταλλεύσιμες. Εντούτοις, με στρατηγικής φύσεως κριτήρια, κρίνεται ότι θα ευνοηθεί η εκμετάλλευση των πλέον βιώσιμων και λιγότερο βλαπτικών για την υγεία και το περιβάλλον ενεργειακών πηγών. Η πυρηνική ενέργεια μπορεί να αποτελέσει για την Ευρώπη μια πηγή ασφαλούς εφοδιασμού σε ηλεκτρική ενέργεια, σε τιμές μάλιστα ανταγωνιστικές.Στρατηγικός στόχος του προγράμματοςΕφόσον κριθεί αναγκαίο, οι δραστηριότητες του εν λόγω ειδικού προγράμματος θα συνδεθούν στενά με εκείνες του προγράμματος άμεσων δράσεων του Κοινού Κέντρου Ερευνών, που περιγράφονται στο πέμπτο πρόγραμμα πλαίσιο δράσεων έρευνας και εκπαίδευσης της Ευρατόμ.Σκοπός του προγράμματος είναι να συμβάλει σε αξιοποίηση όλων των δυνατοτήτων της πυρηνικής ενέργειας, όχι μόνο καθιστώντας τις σημερινές τεχνολογίες ακόμη ασφαλέστερες και οικονομικότερες αλλά και με την αναζήτηση νέων με ενθαρρυντικές προοπτικές. Τρεις είναι οι συνιστώσες του προγράμματος:- μια κεντρική δράση στο πεδίο της ελεγχόμενης θερμοπυρηνικής σύντηξης, με σκοπό την περαιτέρω ανάπτυξη των βάσεων που είναι αναγκαίες για ενδεχόμενη κατασκευή ενός πειραματικού αντιδραστήρα, καθώς και των βασικών εννοιών και τεχνολογιών που απαιτούνται μακροπρόθεσμα για τον αντιδραστήρα,- μια κεντρική δράση στο πεδίο της πυρηνικής σχάσης, που φιλοδοξεί να συμβάλει στην ασφάλεια των πυρηνικών εγκαταστάσεων της Ευρώπης και στην προστασία των εργαζομένων και του ευρύτερου πληθυσμού από την ακτινοβολία, να συμβάλει επίσης στην επίλυση των προβλημάτων διαχείρισης και οριστικής διάθεσης των αποβλήτων και να βελτιώσει την ανταγωνιστικότητα της ευρωπαϊκής πυρηνικής βιομηχανίας, καθώς και το βαθμό κοινωνικής αποδοχής αυτής,- ευρύτερου χαρακτήρα δραστηριότητες έρευνας και τεχνολογικής ανάπτυξης, που φιλοδοξούν να παγιώσουν και να προωθήσουν την ευρωπαϊκή γνώση και επάρκεια σε αρκετές θεματικές περιοχές που έχουν σημασία για την ασφαλή και ανταγωνιστική εκμετάλλευση της πυρηνικής σχάσης, άλλες χρήσεις της ιονίζουσας ακτινοβολίας για βιομηχανικούς και ιατρικούς σκοπούς, τέλος δε τη διαχείριση των φυσικών πηγών ακτινοβολίας.Ενώ η έρευνα στο πεδίο πυρηνικής σύντηξης είναι ήδη πλήρως ενοποιημένη σε ευρωπαϊκό επίπεδο, δεν συμβαίνει το ίδιο και για την πυρηνική σχάση, όπου θα χρειαστεί να επιτευχθεί μεγαλύτερη και αποτελεσματικότερη ενοποίηση των δράσεων έρευνας.α) ΚΕΝΤΡΙΚΕΣ ΔΡΑΣΕΙΣ i) Ελεγχόμενη θερμοπυρηνική σύντηξηΣτόχοι και προτεραιότητες ΕΤΑΣτο πλαίσιο της στρατηγικής που παρουσιάζεται στο πέμπτο πρόγραμμα πλαίσιο, η συμβολή της σύντηξης στην παραγωγή καθαρής και ασφαλούς ηλεκτρικής ενέργειας θα μελετηθεί σε ένα ευρύτερο πλαίσιο μελετών επί των κοινωνικοοικονομικών πτυχών της σύντηξης. Η κινητικότητα και η κατάρτιση του επιστημονικού και τεχνικού προσωπικού, η διάδοση των αποτελεσμάτων και η ενημέρωση του ευρύτερου κοινού θα αποτελέσουν αναπόσπαστο μέρος της εν λόγω κεντρικής δράσης. Κατά τη χρονική περίοδο που καλύπτεται από το πέμπτο πρόγραμμα πλαίσιο, η εφαρμογή της στρατηγικής προϋποθέτει τρεις κύριες γραμμές δράσεων:- Συνέχιση της έρευνας που έχει ήδη δρομολογηθεί: οι δραστηριότητες στο πεδίο της φυσικής και της τεχνολογίας της σύντηξης φιλοδοξούν να αναπτύξουν, στο πλαίσιο κυρίως συνεργασιών, της κοινής επιχείρησης JET (Joint European Torus) και της ευρωπαϊκής βιομηχανίας, τις δυνατότητες κατασκευής ενός πειραματικού αντιδραστήρα 7 η ευρωπαϊκή συμμετοχή στην κατασκευαστική μελέτη (EDA/Engineering Design Activities) του ITER θα συνεχιστεί με σκοπό ενδεχόμενη κατασκευή του.Προτεραιότητες της έρευνας: οριστικοποίηση της μελέτης του έργου και ολοκλήρωση των δοκιμών προτύπων και της έρευνας υποστήριξης 7 οριστικοποίηση των τεχνικών προδιαγραφών του εξοπλισμού 7 εδραίωση της αναγκαίας επιστημονικής βάσης 7 ολοκλήρωση της εκμετάλλευσης του JET σε πλήρη ισχύ (μετά το κλείσιμο της κοινής επιχείρησης JET το Δεκέμβριο του 1999, οι εγκαταστάσεις του θα τεθούν στη διάθεση ομάδων οργανισμών συνδεδεμένων με την Ευρατόμ).- Βελτίωση των εννοιών: οι δομημένες δραστηριότητες στο χώρο της φυσικής της σύντηξης θα επικεντρωθούν στη βελτίωση των βασικών εννοιών των διατάξεων της σύντηξης.Προτεραιότητες της έρευνας: κατασκευή, εκμετάλλευση και βελτίωση των πειραματικών διατάξεων, προτεραιότητες που είχαν καθοριστεί κατά το προηγούμενο πρόγραμμα πλαίσιο, και εκσυγχρονισμός άλλων διατάξεων που ήδη υπάρχουν 7 μέθοδοι διάγνωσης και δράσης που αφορούν το πλάσμα σύντηξης 7 συνέχιση των θεωρητικών μελετών 7 μελέτες που αποσκοπούν στον τηλεχειρισμό μιας μηχανής σύντηξης 7 παράλληλα με τη μαγνητική συγκράτηση του πλάσματος, συντονισμός της έρευνας για μη στρατιωτικούς σκοπούς στα διάφορα κράτη μέλη με αντικείμενο την αδρανειακή συγκράτηση του πλάσματος και ενδεχόμενη επεξεργασία νέων εννοιών.- Η τεχνολογία της σύντηξης μακροπρόθεσμα: οι δομημένες δραστηριότητες της τεχνολογίας της σύντηξης αποσκοπούν πιο μακροπρόθεσμα σε προετοιμασία του εδάφους για τον αντιδραστήρα επίδειξης (DEMO).Προτεραιότητες της έρευνας: ανάπτυξη τριτιογόνων επενδύσεων και ενός δομικού υλικού αναφοράς για την κατασκευή δομοστοιχείων προσαρμοσμένων στο έργο DEMO 7 διερευνητικές μελέτες για τον DEMO με αντικείμενο την ανάπτυξη προηγμένων υλικών χαμηλής ενεργοποίησης και ανθεκτικών στην ακτινοβολία 7 νέα αξιολόγηση της ασφάλειας και των επιπτώσεων επί του περιβάλλοντος 7 ανάλυση των κοινωνικοοικονομικών πτυχών της ενέργειας σύντηξης 7 θεωρητική μελέτη ενός έργου αναφοράς για τον DEMO.ii) Πυρηνική σχάσηΣτόχοι και δραστηριότητες ΕΤΑΟι κύριοι στόχοι φιλοδοξούν να συμβάλουν στην ασφάλεια (1) των πυρηνικών εγκαταστάσεων της Ευρώπης, σε προστασία των εργαζομένων και του ευρύτερου πληθυσμού και σε ασφαλή και αποτελεσματική διαχείριση και οριστική αποθήκευση των ραδιενεργών αποβλήτων, στη βελτίωση της ανταγωνιστικότητας της ευρωπαϊκής πυρηνικής βιομηχανίας και σε διεύρυνση των προοπτικών της στις παγκόσμιες αγορές, τέλος δε σε αναζήτηση των πλέον καινοτόμων και σταθερών εννοιών οι οποίες να διαθέτουν δυνητικά πλεονεκτήματα σε πιο μακροπρόθεσμη βάση από πλευράς οικονομικής αποτελεσματικότητας, ασφάλειας, υγείας και περιβάλλοντος. Οι έρευνες, μολονότι θα έχουν κυρίως επιστημονικό και τεχνολογικό χαρακτήρα, θα εμπεριέχουν και μια σημαντική κοινωνικοοικονομική διάσταση. Ένας ακόμη στόχος θα είναι να διατηρηθεί μια υψηλής στάθμης τεχνογνωσία και εξειδίκευση ως προς την πυρηνική ασφάλεια στην Ευρωπαϊκή Ένωση, μέσω της εκπαίδευσης και της κατάρτισης.- Επιχειρησιακή ασφάλεια των εγκαταστάσεων που ήδη υπάρχουν: η έρευνα θα επικεντρωθεί σε μέτρα προοριζόμενα για τη διατήρηση και βελτίωση της ασφάλειας των εγκαταστάσεων που ήδη υπάρχουν, με ιδιαίτερο βάρος σε εκείνες τις πτυχές του ζητήματος της ασφάλειας που αφορούν την παράταση της ζωής των αντιδραστήρων και τις στρατηγικές διαχείρισης των σοβαρών ατυχημάτων.Προτεραιότητες ΕΤΑ: ανάπτυξη κοινής βάσης και μεθόδων για τον προσδιορισμό της απομένουσας διάρκειας ζωής 7 επιπτώσεις της γήρανσης στην ακεραιότητα των δομικών μερών και των συστημάτων 7 βελτίωση των μεθόδων επιθεώρησης και παρακολούθησης για αύξηση της ασφάλειας και μείωση των περιστατικών έκθεσης εξαιτίας επαγγελματικών δραστηριοτήτων 7 εκσυγχρονισμός των συστημάτων ελέγχων 7 στρατηγικές πρόληψης και μετριασμού των σοβαρών ατυχημάτων 7 διασύνδεση ανθρώπου-μηχανής 7 οργάνωση και διαχείριση της ασφάλειας.- Ασφάλεια του κύκλου του καυσίμου: η έρευνα θα επικεντρωθεί στην ανάπτυξη μιας επιστημονικής προσέγγισης της διαχείρισης και της αποθήκευσης των ραδιενεργών αποβλήτων, η οποία να είναι ταυτοχρόνως οικονομική και αποδεκτή σε ευρύτερο κοινωνικό πλαίσιο. Επιπλέον, οι ερευνητικές εργασίες θα έχουν στόχο την ανάπτυξη βελτιωμένων μεθόδων, πληρέστερων και σε μεγάλο βαθμό αποδεκτών για την αξιολόγηση και διαχείριση της ασφάλειας του όλου κύκλου του πυρηνικού καυσίμου με στόχο να εξασφαλιστεί καλύτερη βάση για τη λήψη των αποφάσεων, να καταστεί δυνατή η αποτελεσματικότερη διάθεση των πόρων, να προωθηθεί η έγκριση των ορθότερων μεθόδων ασφάλειας και να αυξηθεί η εμπιστοσύνη του ευρύτερου πληθυσμού.Προτεραιότητες ΕΤΑ: αναζήτηση κοινής αντίληψης και συναίνεσης σχετικά με τη διαχείριση και αποθήκευση των ραδιενεργών αποβλήτων, όπου θα περιλαμβάνονται η ελαχιστοποίηση των αποβλήτων και οι δυνατότητες που προσφέρονται από το χημικό διαχωρισμό και τη μεταστοιχείωση 7 δοκιμή και επίδειξη του τεχνικώς εφικτού της αποθήκευσης σε υπόγεια εργαστήρια μεγάλου βάθους, όπου συμπεριλαμβάνονται η αξιολόγηση των χώρων αποθήκευσης και η μακροπρόθεσμη συμπεριφορά αυτών 7 κοινό πλαίσιο για την αξιολόγηση και διαχείριση της ασφάλειας του όλου κύκλου του καυσίμου, συμπεριλαμβανομένων των κοινωνικών πτυχών 7 συστήματα εγγύησης ποιότητας.- Ασφάλεια και αποτελεσματικότητα των μελλοντικών συστημάτων: η έρευνα θα επικεντρωθεί στη βελτίωση της ασφάλειας και της ανταγωνιστικότητας των εγκαταστάσεων του μέλλοντος και στη διερευνητική αναζήτηση εννοιών πλέον καινοτόμων ή ριζικά νέων για την παραγωγή ενέργειας, οι οποίες να παρουσιάζουν πλεονεκτήματα από πλευράς κόστους, ασφάλειας (συμπεριλαμβάνονται εδώ η ορθότερη διαχείριση των αποβλήτων και η χρησιμοποίηση των σχάσιμων υλικών), βιωσιμότητας και μείωσης των κινδύνων εκτροπής.Προτεραιότητες ΕΤΑ: αντιδραστήρες μικρότεροι και απλούστεροι (εύκολοι στη χρήση), καινοτόμες έννοιες αντιδραστήρων και διαχείρισης των αποβλήτων 7 νέα καύσιμα και βελτιωμένη αξιοποίηση των σχάσιμων υλικών 7 βελτιστοποίηση του όλου κύκλου του καυσίμου με συνεκτίμηση των επιπτώσεων επί της υγείας, της ασφάλειας και του περιβάλλοντος 7 ενισχυμένη παθητική ασφάλεια και προηγμένα συστήματα ελέγχου 7 μεγαλύτερη διάρκεια των υλικών και του εξοπλισμού και μείωση των αναγκών για επιθεωρήσεις και συντήρηση.- Ακτινοπροστασία: η έρευνα θα εστιαστεί στην υποστήριξη των επιχειρήσεων και των αρχών που είναι αρμόδιες για την ασφάλεια στο πλαίσιο της ευθύνης τους για προστασία των εργαζομένων και του ευρύτερου κοινού από ενέργειες σχετικές με τον κύκλο του πυρηνικού καυσίμου, στο πλαίσιο διαχείρισης επειγόντων πυρηνικών περιστατικών και αποκατάστασης περιοχών ραδιενεργού μόλυνσης. Η έρευνα θα περιοριστεί αυστηρά σε εκπλήρωση των στόχων της κεντρικής δράσης. Σε επίπεδο υποστήριξης θα πραγματοποιείται συμπληρωματική έρευνα, βασική και με ευρύτερο χαρακτήρα.Προτεραιότητες ΕΤΑ: ολοκληρωμένη διαχείριση των κινδύνων και βελτιστοποίηση της προστασίας 7 πλήρης έλεγχος των κινδύνων 7 παρακολούθηση σε πραγματικό χρόνο της έκθεσης στον τόπο εργασίας 7 υποστήριξη στη λήψη των αποφάσεων 7 ανταλλαγή πληροφοριών και μακροπρόθεσμη διαχείριση περιοχών ραδιενεργού μόλυνσης.β) ΔΡΑΣΤΗΡΙΟΤΗΤΕΣ ΕΡΕΥΝΑΣ ΚΑΙ ΤΕΧΝΟΛΟΓΙΚΗΣ ΑΝΑΠΤΥΞΗΣ ΕΥΡΥΤΕΡΟΥ ΧΑΡΑΚΤΗΡΑ Στόχοι και δραστηριότητες ΕΤΑΣτόχος είναι η εδραίωση και προώθηση της εξειδικευμένης γνώσης και της επάρκειας σε ό,τι αφορά την ακτινοπροστασία με σκοπό να διατηρηθούν και να βελτιωθούν η ασφάλεια και η αποτελεσματικότητα της χρήσης των ιονιζουσών ακτινοβολιών στη βιομηχανία και την ιατρική, να καταστεί δυνατή η ορθότερη αξιολόγηση και διαχείριση των φυσικών πηγών ακτινοβολίας και να υποστηριχθούν η ανάπτυξη και η εφαρμογή προτύπων ακτινοπροστασίας.- Ακτινοπροστασία και υγεία: η έρευνα θα επικεντρωθεί σε βελτίωση της εκτίμησης των κινδύνων που παρουσιάζουν οι χαμηλές και παρατεταμένες δόσεις ιονιζουσών ακτινοβολίων.Προτεραιότητες ΕΤΑ: βιοφυσική και μοριακή βιολογία της επαγωγής, της επανόρθωσης και των επιπτώσεων στην υγεία εξαιτίας βλάβης του DNA 7 επιδημιολογία 7 αντιμετώπιση των επιπτώσεων από έκθεση σε ακτινοβολίες.- Ραδιενεργοί ουσίες στο περιβάλλον: η έρευνα θα επικεντρωθεί στη βελτίωση των γνώσεων σχετικά με τη συμπεριφορά των ραδιενεργών ουσιών στο περιβάλλον ώστε να καταστεί δυνατή η ανάπτυξη μιας αξιόπιστης στρατηγικής και κατάλληλων μεθόδων για τη διαχείριση των επιπτώσεων των φυσικών και τεχνητών πηγών ακτινοβολίας.Προτεραιότητες ΕΤΑ: ροή ραδιονουκλεϊδίων στα οικοσυστήματα 7 ενδείξεις τρωτότητας 7 εννοιολογικές και μεθοδολογικές βάσεις για την αποκατάσταση περιοχών ραδιενεργού μόλυνσης.- Χρήσεις της ακτινοβολίας στην ιατρική και τη βιομηχανία και φυσικές πηγές ακτινοβολίας: η έρευνα θα επικεντρωθεί στη βελτίωση της ασφάλειας και της αποτελεσματικότητας σε ό,τι αφορά τις χρήσεις των ακτινοβολιών στη βιομηχανία και την ιατρική, καθώς και στη βελτίωση της αξιολόγησης και της διαχείρισης σε ό,τι αφορά την έκθεση σε ακτινοβολίες προερχόμενες από φυσικές πηγές και σε ό,τι αφορά εννοιολογικά και μεθοδολογικά ζητήματα σχετικά με τη βελτιστοποίηση της ακτινοπροστασίας.Προτεραιότητες ΕΤΑ: καινοτόμες προσεγγίσεις σε ό,τι αφορά την ιατρική διάγνωση και τις χρήσεις των ακτινοβολιών στη βιομηχανία 7 βελτιστοποίηση της ακτινοπροστασίας 7 διαχείριση της έκθεσης σε ακτινοβολίες προερχόμενες από φυσικές πηγές 7 εντοπισμός και γνωστοποίηση του κινδύνου.- Δοσιμετρία από εσωτερικές και εξωτερικές πηγές: η έρευνα θα επικεντρωθεί στη βελτίωση των μεθόδων μέτρησης της έκθεσης σε ακτινοβολίες προερχόμενες από εξωτερικές πηγές ή από ραδιονουκλεΐδια που έχουν εισέλθει στον οργανισμό και στην ανάπτυξη καινοτόμων μεθόδων ελέγχου με αξιοποίηση της προόδου που έχουν σημειώσει οι επιστήμες των υλικών και η ψηφιακή ηλεκτρονική.Προτεραιότητες ΕΤΑ: δοσιμετρία σύνθετων πεδίων ακτινοβολίας και ραδιονουκλεϊδίων που έχουν εισέλθει στον οργανισμό 7 επανακαθορισμός της δόσης 7 καινοτόμες μέθοδοι ελέγχου.γ) ΥΠΟΣΤΗΡΙΞΗ ΓΙΑ ΥΠΟΔΟΜΗ ΕΡΕΥΝΑΣ Στην Ευρώπη, η συνεργασία μεταξύ κέντρων πυρηνικών ερευνών αλλά και η συνεργασία μεταξύ αυτών και άλλων οργανισμών σχετικών με την πυρηνική ενέργεια είναι σχετικώς ικανοποιητική. Η συνεργασία αυτή πρέπει να ενταθεί μελλοντικά κατά τρόπον ώστε να ανταποκρίνεται στις απαιτήσεις εξορθολογισμού και περιορισμού μέσων και στόχων που επηρεάζουν πλήθος εθνικών προγραμμάτων πυρηνικής ενέργειας. Θα χρειαστεί αποτελεσματικότερη ενοποίηση της έρευνας και ορθότερη εκμετάλλευση των αποτελεσμάτων της ώστε να συνεχιστεί η ασφαλής εκμετάλλευση της πυρηνικής ενέργειας και να διατηρηθεί η ανταγωνιστικότητα της ευρωπαϊκής βιομηχανίας στις εξωτερικές αγορές.Στόχοι και δραστηριότητεςΣτόχος είναι να συνεχιστεί η πορεία ενοποίησης της πυρηνικής έρευνας στην Ευρωπαϊκή Ένωση έτσι ώστε να είναι δυνατόν να χρησιμοποιούνται αποτελεσματικότερα οι διαθέσιμοι πόροι με σκοπό να εξασφαλίσει η ευρωπαϊκή βιομηχανία ένα ανταγωνιστικό πλεονέκτημα και να συνεχιστεί η αξιοποίηση των πυρηνικών τεχνολογιών σε ικανοποιητικές συνθήκες ασφάλειας και κοινωνικής αποδοχής.Μεγάλες εγκαταστάσεις: η πρόσβαση στις μεγάλες εγκαταστάσεις είναι ουσιαστικής σημασίας και μπορεί να διευκολυνθεί με την από κοινού εκμετάλλευσή τους και με προγράμματα συνεργασίας. Θα πρέπει να υποστηριχθούν κατά προτεραιότητα οι ερευνητικές εγκαταστάσεις όπου μελετώνται η υποβάθμιση της καρδιάς του αντιδραστήρα, οι επιδόσεις σε ό,τι αφορά τη συγκράτηση του πλάσματος, οι δοκιμές επί των υλικών, οι επιταχυντές, τα υπόγεια εργαστήρια που χρησιμοποιούνται για δοκιμή και επίδειξη σχετικά με την αποθήκευση των αποβλήτων σε μεγάλα βάθη 7 τέλος, οι εγκαταστάσεις όπου διεξάγονται πειράματα σχετικά με τη δοσιμετρία και τις ακτινοβολίες.Δίκτυα συνεργασίας: θα πρέπει να ενισχυθούν τα δίκτυα που ήδη υπάρχουν και να δημιουργηθούν νέα εφόσον μπορούν καταφανώς να συμβάλουν στους στόχους του προγράμματος ή στους ευρύτερους στόχους της Ένωσης, που είναι: υποστήριξη μεγάλων και διαφοροποιημένων δικτύων, που θα επικεντρώνονται στα ουσιώδη προβλήματα της πυρηνικής ασφάλειας, τη διαχείριση και διάθεση των αποβλήτων, το κλείσιμο (θέση εκτός λειτουργίας), την πρόβλεψη μέτρων επέμβασης σε περιπτώσεις έκτακτων περιστατικών, τα προβλήματα που ανακύπτουν σε σχέση με θέματα ασφάλειας και τεχνολογίας.Βάσεις δεδομένων και τράπεζες ιστών: πρέπει να ενισχυθούν οι τράπεζες δεδομένων που ήδη υπάρχουν και να δημιουργηθούν νέες εφόσον κρίνεται αναγκαίο. Μεταξύ των προτεραιοτήτων περιλαμβάνονται η επέκταση ή η δημιουργία βάσεων δεδομένων σχετικών με τις μεθόδους θέσεως εκτός λειτουργίας και διάλυσης, με την ποιότητα και την ασφάλεια της διάθεσης των αποβλήτων, με την αξιολόγηση της ασφάλειας των κύριων συστατικών, με το μετριασμό των επιπτώσεων των σοβαρών ατυχημάτων και με τις επιδημιολογικές μελέτες. Θα δημιουργηθεί επίσης μια τράπεζα δεδομένων ιστών και βιολογικών δειγμάτων από άτομα που έχουν πληγεί από πυρηνικό ατύχημα.(1) Ο όρος «ασφάλεια» χρησιμοποιείται εδώ με την ευρύτερη έννοια, η οποία εμπεριέχει την υγεία, το περιβάλλον και την τεχνολογία. Ο όρος «πυρηνική ασφάλεια», χρησιμοποιούμενος κατά παρόμοιο τρόπο, περιλαμβάνει την ασφάλεια των εγκαταστάσεων, τη διαχείριση και αποθήκευση των αποβλήτων, καθώς και την προστασία του ανθρώπου και του περιβάλλοντος από τις ιονίζουσες ακτινοβολίες.ΠΑΡΑΡΤΗΜΑ III ΚΑΝΟΝΕΣ ΥΛΟΠΟΙΗΣΗΣ ΤΟΥ ΕΙΔΙΚΟΥ ΠΡΟΓΡΑΜΜΑΤΟΣ Το ειδικό πρόγραμμα υλοποιείται με τις έμμεσες δράσεις Ε& Ε που καθορίζονται στο παράρτημα ΙΙΙ του πέμπτου προγράμματος πλαισίου, με εξαίρεση: i) των υποτροφιών στο πλαίσιο της συνεργασίας με τρίτες χώρες και ii) των δικτύων κατάρτισης μέσω έρευνας, που ορίζονται στο σημείο 2 του παρόντος παραρτήματος. Επιπλέον, ισχύουν οι ακόλουθες λεπτομερείς ρυθμίσεις που αφορούν το συγκεκριμένο ειδικό πρόγραμμα.1. Συνοδευτικά μέτρα Τα συνοδευτικά μέτρα συνίστανται κυρίως σε:- μελέτες υποστήριξης του ειδικού προγράμματος, όπου συμπεριλαμβάνεται και η εκπόνηση μελλοντικών δραστηριοτήτων,- ανταλλαγή πληροφοριών, διασκέψεις, σεμινάρια, εργαστήρια, επιστημονικές και τεχνικές συναντήσεις,- προσφυγή σε έξωθεν τεχνογνωσία, όπου συμπεριλαμβάνονται η πρόσβαση σε βάσεις επιστημονικών δεδομένων, ώστε να είναι δυνατή η εξέταση του προγράμματος η προβλεπόμενη στο άρθρο 5 παράγραφος 1 του πέμπτου προγράμματος πλαισίου, η αξιολόγηση από εξωτερικούς εμπειρογνώμονες η προβλεπόμενη στο άρθρο 5 παράγραφος 2 του πέμπτου προγράμματος πλαισίου, η αξιολόγηση των έμμεσων δράσεων Ε& Ε και η παρακολούθηση της υλοποίησης αυτών,- δραστηριότητες διάδοσης, ενημέρωσης και επικοινωνίας, όπου συμπεριλαμβάνονται επιστημονικές δημοσιεύσεις και δραστηριότητες εκμετάλλευσης των αποτελεσμάτων και μεταφοράς τεχνολογίας,- δράσεις κατάρτισης συνδεόμενες με τις δραστηριότητες Ε& Ε που υπάγονται στο ειδικό πρόγραμμα, όπου συμπεριλαμβάνονται ειδικά μαθήματα κατάρτισης για την περίπτωση της κεντρικής δράσης που έχει ως αντικείμενο την πυρηνική σχάση. Τα ειδικά αυτά μαθήματα κατάρτισης αποσκοπούν σε διατήρηση μιας υψηλής στάθμης τεχνογνωσίας και εξειδικευμένης γνώσης μέσα στην Κοινότητα 7 συμπληρώνουν τα εθνικά προγράμματα κατάρτισης κάθε φορά που αυτό κρίνεται αναγκαίο (π.χ. κοινοτική προστιθέμενη αξία, επικουρικότητα). Ιδιαίτερη προσοχή θα δοθεί στα μαθήματα κατάρτισης που αφορούν αποκλειστικά την ταχεία διάδοση των αποτελεσμάτων των κοινοτικών και εθνικών προγραμμάτων έρευνας,- υποστήριξη δράσεων ευαισθητοποίησης των συντελεστών της έρευνας και παροχής βοήθειας προς αυτούς, μεταξύ των οποίων οι ΜΜΕ.2. Συμπληρωματικά μέτρα κατάρτισης Για τις ανάγκες του εν λόγω ειδικού προγράμματος θα εφαρμοστούν τα ακόλουθα δύο μέτρα συμπληρωματικής κατάρτισης:- υποτροφίες στο πλαίσιο της συνεργασίας με τρίτες χώρες 7 σε ό,τι αφορά την κεντρική δράση «Πυρηνική σχάση», οι υποτροφίες αυτές δίνουν τη δυνατότητα σε νέους ερευνητές από χώρες της Κεντροανατολικής Ευρώπης και από τα Νέα Ανεξάρτητα Κράτη της πρώην Σοβιετικής Ένωσης να διαμένουν σε εργαστήρια της Κοινότητας και να συμμετέχουν στην υλοποίηση του ειδικού προγράμματος,- δίκτυα κατάρτισης μέσω της έρευνας 7 αυτά αφορούν πεδία προηγμένης έρευνας ή αναδυόμενα πεδία τα οποία άπτονται θεμάτων που επιλέγονται ελεύθερα από τους ερευνητές. Τα δίκτυα αυτά αποσκοπούν κυρίως στην κατάρτιση νέων ερευνητών προδιδακτορικού και μεταδιδακτορικού επιπέδου.3. Ρυθμίσεις χρηματοδοτικής συμμετοχής Το ύψος της χρηματοδοτικής συμμετοχής στις διάφορες έμμεσες δράσεις Ε& Ε καθορίζεται στο παράρτημα ΙΙΙ του πέμπτου προγράμματος πλαισίου.Για την κεντρική δράση «Ελεγχόμενη θερμοπυρηνική σύντηξη», η συμμετοχή στο ειδικό πρόγραμμα προβλέπεται στο πλαίσιο των συμβάσεων σύνδεσης με τα κράτη μέλη (και την Ελβετία) ή με οργανισμούς των κρατών μελών, με την κοινή επιχείρηση JET, τη συμφωνία NET η οποία λαμβάνει υπόψη τη συμμετοχή της Κοινότητας στον ITER-EDA και λοιπών συμβάσεων περιορισμένης διάρκειας, ιδιαιτέρως με μη συνδεδεμένους οργανισμούς κράτους μέλους.Σύμφωνα με το σημείο 4 του παραρτήματος ΙΙΙ του πέμπτου προγράμματος πλαισίου, τα έργα αναλαμβάνονται στο πλαίσιο δράσεων έρευνας και τεχνολογικής ανάπτυξης με συγχρηματοδότηση. Οι δράσεις αυτές υλοποιούνται βάσει διαδικασιών που καθορίζονται στις συμβάσεις σύνδεσης, στον οργανισμό λειτουργίας του JET, στη συμφωνία NET, στη συμφωνία ITER-EDA και σε κάθε άλλη πολυμερή συμφωνία που συνάπτεται ανάμεσα στην Κοινότητα και τους συνδεδεμένους οργανισμούς ή/και τα νομικά πρόσωπα που μπορούν να συσταθούν κατόπιν γνωμοδότησης της συμβουλευτικής επιτροπής της προβλεπόμενης στο άρθρο 6 του ειδικού προγράμματος. Θα ενθαρρυνθεί η σύσταση κοινοπραξιών έργων ενσωματωμένων σε ενιαίο σύνολο και με κοινό στόχο.Η χρηματοδοτική συμμετοχή του πέμπτου προγράμματος πλαισίου στις τρέχουνσες δαπάνες της σύνδεσης και στις συμβάσεις περιορισμένης διάρκειας θα ανέρχεται κατά κανόνα σε ενιαίο ποσοστό 25 % περίπου σε ετήσια βάση. Κατόπιν διαβουλεύσεων με τη συμβουλευτική επιτροπή του άρθρου 6 του ειδικού προγράμματος, η Επιτροπή μπορεί να χρηματοδοτεί:- μέχρι ενιαίου ποσοστού 45 %, το επενδυτικό κόστος έργων που περιγράφονται επακριβώς και στα οποία έχει δοθεί από τη συμβουλευτική επιτροπή του άρθρου 6 καθεστώς προτεραιότητας,- μέχρι ποσοστού 75 %, δραστηριότητες επακριβώς περιγραφόμενες (όπως η χρησιμοποίηση των εγκαταστάσεων JET μετά το 1999), οι οποίες υλοποιούνται στο πλαίσιο μιας πολυμερούς συμφωνίας μεταξύ της Ευρατομ και συνδεδεμένων οργανισμών ή ενός νομικού προσώπου,- μέχρι ποσοστού 100 %, ορισμένες εργασίες οι οποίες μόνο από τη βιομηχανία μπορούν να πραγματοποιηθούν.Για έργα και δραστηριότητες που τυγχάνουν χρηματοδότησης μέχρι 45 ή 75 %, όλα τα συνδεδεμένα μέρη και οι οργανισμοί που συμμετέχουν στην κεντρική δράση «Ελεγχόμενη θερμοπυρηνική σύντηξη» έχουν δικαίωμα συμμετοχής στα πραγματοποιούμενα πειράματα.Οι ρυθμίσεις συμμετοχής της Κοινότητας στην κοινή επιχείρηση JET καθορίζονται στον οργανισμό λειτουργίας της εν λόγω κοινής επιχείρησης, ο οποίος εγκρίθηκε από το Συμβούλιο με την απόφαση 78/471/Ευρατομ (1), για την ίδρυση της κοινής επιχείρησης Joint European Torus (JET).Οι ρυθμίσεις συμμετοχής της Κοινότητας στις δραστηριότητες που άπτονται του έργου εκπόνησης της κατασκευαστικής μελέτης του αντιδραστήρα ITER (ITER-EDA) καθορίζοναι στη συμφωνία EDA (2), στο πρωτόκολλο αριθ. 2 αυτής και στα συνοδευτικά έγγραφα (3), καθώς και στην τροπολογία (4) τη σχετική με την παράταση της συμφωνίας EDA και τους συναφείς διακανονισμούς.4. Συμπληρωματικές διατάξεις περί των κανόνων συμμετοχής Οι συμφωνίες του άρθρου 8 παράγραφος 1 δεύτερο εδάφιο των κανόνων συμμετοχής νοούνται ως συμφωνίες που συνάπτονται ανάμεσα στην Κοινότητα και τους συνδεδεμένους οργανισμούς ή/και τις επιχειρήσεις που μπορούν να συγκροτούνται μετά από γνωμοδότηση της συμβουλευτικής επιτροπής του άρθρου 6 του ειδικού προγράμματος. Οι συμφωνίες αυτές προϋποθέτουν τη γνωμοδότηση της εν λόγω επιτροπής.Σύμφωνα με το παράρτημα ΙΙ του πέμπτου προγράμματος πλαισίου και με τις διατάξεις του άρθρου 5 παράγραφος 3 των κανόνων συμμετοχής, τα νομικά πρόσωπα τα εγκατεστημένα σε χώρες της Κεντροανατολικής Ευρώπης ή στα κράτη που προήλθαν από την πρώην Σοβιετική Ένωση μπορούν να λαμβάνουν χρηματοδότηση από το πέμπτο πρόγραμμα πλαίσιο εφόσον με τη συμμετοχή τους συμβάλλουν ουσιαστικά στην επίτευξη των στόχων του ειδικού προγράμματος.5. Ρυθμίσεις συντονισμού Η Επιτροπή μεριμνά για τη συμπληρωματικότητα μεταξύ των έμμεσων δράσεων Ε& Ε μέσα στο ίδιο το πρόγραμμα, κυρίως με ομαδοποίηση αυτών γύρω από ένα κοινό στόχο 7 μεριμνά επίσης για την αποτροπή επικαλύψεων, ώστε να προστατεύονται τα νόμιμα συμφέροντα όσων προτείνουν έμμεσες δράσεις Ε& Ε.Συντονισμός εξασφαλίζεται επίσης μεταξύ των δράσεων του ειδικού προγράμματος και δράσεων που υπάγονται:- σε άλλα ειδικά προγράμματα υλοποίησης του πέμπτου προγράμματος πλαισίου,- σε προγράμματα έρευνας, τεχνολογικής ανάπτυξης και επίδειξης μέσω των οποίων υλοποιείται η απόφαση . . ./. . ./ΕΚ του Ευρωπαϊκού Κοινοβουλίου και του Συμβουλίου, της . . ., σχετικά με το πέμπτο πρόγραμμα πλαίσιο δράσεων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (1998-2002),- βάσει άλλων ευρωπαϊκών πλαισίων έρευνας, όπως EUREKA και COST,- σε άλλα κοινοτικά μέσα σχετικά με την έρευνα, όπως PHARE TACIS, MEDA, Ευρωπαϊκό Ταμείο Επενδύσεων, διαρθρωτικά ταμεία και Ευρωπαϊκή Τράπεζα Επενδύσεων.Ο συντονισμός συνίσταται:i) στον εντοπισμό κοινών θεμάτων και προτεραιοτήτων, που να καταλήγουν κυρίως:- στην ανταλλαγή πληροφοριών,- στην υλοποίηση εργασιών που συναποφασίζονται, και οι οποίες προϋποθέτουν την κοινή εφαρμογή μιας από τις διαδικασίες που προβλέπονται στο άρθρο 8 των κανόνων συμμετοχής,ii) σε νέα κατανομή των προτάσεων έμμεσων δράσεων μεταξύ του ειδικού προγράμματος Ε& Ε και των ειδικών προγραμμάτων έρευνας, τεχνολογικής ανάπτυξης και επίδειξης.(1) ΕΕ L 151 της 7.6.1978, σ. 10 7 απόφαση όπως τροποποιήθηκε τελευταία από την απόφαση 96/305/Ευρατόμ (ΕΕ L 117 της 14.5.1996, σ. 9).(2) ΕΕ L 244 της 26.8.1992, σ. 14.(3) ΕΕ L 114 της 5.5.1994, σ. 25.(4) Με την επιφύλαξη απόφασης του Συμβουλίου και συμφωνίας των εταίρων του έργου ITER σχετικά με την παράταση της συμφωνίας ITER-EDA.


Avis juridique important

|

52000PC0274

Πρόταση απόφαση του Συμβουλίου σύμφωνα με το άρθρο 122, παράγραφος 2, της Συνθήκης για την εισαγωγή του ενιαίου νομίσματος στην Ελλάδα από 1.1.2001  /* COM/2000/0274 τελικό - CNS 2000/0110 */

Επίσημη Εφημερίδα αριθ. C 248 E της 29/08/2000 σ. 0124 - 0125

Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σύμφωνα με το άρθρο 122, παράγραφος 2 της Συνθήκης για την εισαγωγή του ενιαίου νομίσματος στην Ελλάδα από 1.1.2001(υποβληθείσα από την Επιτροπή)ΑΙΤΙΟΛΟΓΙΚΗ ΕΚΘΕΣΗΠρόταση της Επιτροπής σχετικά με απόφαση του Συμβουλίου σύμφωνα με το άρθρο 122, παράγραφος 2Στις 3 Μαίου 1998, το Συμβούλιο αποφάσισε ότι το Βέλγιο, η Γερμανία, η Ισπανία, η Γαλλία, η Ιρλανδία, η Ιταλία, το Λουξεμβούργο, οι Κάτω Χώρες, η Πορτογαλία, η Αυστρία και η Φινλανδία πληρούσαν τις απαραίτητες προϋποθέσεις για την εισαγωγή του ενιαίου νομίσματος από 1ης Ιανουαρίου 1999. Η Δανία και το Ηνωμένο Βασίλειο έκαναν χρήση των ρητρών εξαίρεσης και, συνεπώς, δεν εξετάσθηκαν από το Συμβούλιο. Η Ελλάδα και η Σουηδία θεωρήθηκαν από το Συμβούλιο ως κράτη μέλη με παρέκκλιση.Το άρθρο 122, παράγραφος 2 θεσπίζει τις διαδικασίες για την κατάργηση των παρεκκλίσεων. Οι διαδικασίες αυτές θα κινούνται μια φορά κάθε δύο χρόνια ή όποτε το ζητήσει κράτος μέλος με παρέκκλιση. Σύμφωνα με τις διαδικασίες αυτές η Επιτροπή και η Ευρωπαϊκή Κεντρική Τράπεζα υποβάλλουν έκθεση στο Συμβούλιο ακολουθώντας τη διαδικασία του άρθρου 121, παράγραφος 1. Οι εκθέσεις αυτές πρέπει να καταρτισθούν δεδομένου ότι παρήλθαν δύο χρόνια από τότε που το Συμβούλιο αποφάσισε (1998) ποια κράτη μέλη πληρούν τις προϋποθέσεις για την εισαγωγή του ενιαίου νομίσματος. Επιπλέον, στις 9 Μαρτίου 2000 η Ελλάδα υπέβαλε επίσημη αίτηση για την κατάρτιση των εν λόγω εκθέσεων. Η Επιτροπή, συνεπώς, οφείλει να υποβάλει στο Συμβούλιο έκθεση σχετικά με την πρόοδο που πραγματοποίησαν τα κράτη μέλη με παρέκκλιση όσον αφορά την εκπλήρωση των υποχρεώσεών τους σε σχέση με την επίτευξη οικονομικής και νομισματικής ένωσης. Στη συνέχεια, με βάση την έκθεση αυτή καθώς και την έκθεση της ΕΚΤ, η Επιτροπή υποβάλλει στο Συμβούλιο πρόταση απόφασης του Συμβουλίου για την κατάργηση της παρέκκλισης των κρατών μελών που πληρούν τις απαραίτητες προϋποθέσεις.Η έκθεση της Επιτροπής για τη σύγκλιση εγκρίθηκε από το σώμα των Επιτρόπων στις 3 Μαίου 2000. Η ΕΚΤ ενέκρινε την έκθεσή της στις 27 Απριλίου. Οι εκθέσεις της Επιτροπής και της ΕΚΤ επικεντρώνονται στην πρόοδο που πραγματοποίησε η Ελλάδα και η Σουηδία και δεν εξετάζουν την κατάσταση στη Δανία και το Ηνωμένο Βασίλειο δεδομένου ότι οι χώρες αυτές ασκούν το δικαίωμα εξαίρεσης το οποίο έχουν. Οι εκθέσεις περιλαμβάνουν εξέταση του συμβιβάσιμου της εθνικής νομοθεσίας του εκάστοτε κράτους μέλους, του καταστατικού της εθνικής κεντρικής τράπεζας περιλαμβανομένου, με τα άρθρα 108 και 109 της συνθήκης και το καταστατικό του ΕΣΚΤ. Οι εκθέσεις εξετάζουν επίσης αν έχει επιτευχθεί υψηλός βαθμός βιώσιμης σύγκλισης λαμβάνοντας ως βάση το βαθμό στον οποίο το εκάστοτε κράτος μέλος πληροί τα κριτήρια σύγκλισης. Οι εκθέσεις της Επιτροπής και της ΕΚΤ λαμβάνουν επίσης υπόψη διάφορες άλλες παραμέτρους οι οποίες αναφέρονται στην τελευταία υποπαράγραφο του άρθρου 121 παράγραφος 1.Στην έκθεση σύγκλισης η Επιτροπή συμπεραίνει ότι δεν υφίσταται λόγος να μεταβληθεί το τρέχον καθεστώς της Σουηδίας ως κράτους μέλους με παρέκκλιση. Η Επιτροπή επίσης συμπεραίνει ότι η Ελλάδα επέτυχε υψηλά επίπεδα βιώσιμης σύγκλισης.Βάσει της εν λόγω έκθεσης και της έκθεσης της ΕΚΤ, η Επιτροπή ενέκρινε τη συνημμένη πρόταση απόφασης του Συμβουλίου για την κατάργηση της παρέκκλισης της Ελλάδας, από 1ης Ιανουαρίου 2001.2000/0110 (CNS)Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ  σύμφωνα με το άρθρο 122, παράγραφος 2 της Συνθήκης για την εισαγωγή του ενιαίου νομίσματος στην Ελλάδα από 1.1.2001ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη,τη συνθήκη για την ίδρυση της Ευρωπαϊκής Κοινότητας και ιδίως το άρθρο 122, παράγραφος 2,την πρόταση της Επιτροπής,την έκθεση της Επιτροπής [1],[1]  COM (....)την έκθεση της Ευρωπαϊκής Κεντρικής Τράπεζας [2],[2]  ...τη γνώμη του Ευρωπαϊκού Κοινοβουλίου,τις διαβουλεύσεις στο πλαίσιο του Συμβουλίου, απαρτιζομένου από τους αρχηγούς κρατών και κυβερνήσεων,Εκτιμώντας τα εξής:(1) το τρίτο στάδιο της Οικονομικής και Νομισματικής Ένωσης (ΟΝΕ) άρχισε την 1 Ιανουαρίου 1999 το Συμβούλιο, όταν συνήλθε στις Βρυξέλλες στις 3 Μαίου 1998 απαρτιζόμενο από αρχηγούς κρατών και κυβερνήσεων, αποφάσισε ότι το Βέλγιο, η Γερμανία, η Ισπανία, η Γαλλία, η Ιρλανδία, η Ιταλία, το Λουξεμβούργο, οι Κάτω Χώρες, η Πορτογαλία, η Αυστρία και η Φινλανδία πληρούν τις απαραίτητες προϋποθέσεις για την εισαγωγή του ενιαίου νομίσματος από 1ης Ιανουαρίου 1999 [3].[3]  Απόφαση του Συμβουλίου 1998/317/EΚ, ΕΕ L 139 της 11.5.1998.(2) σύμφωνα με την παράγραφο 1 του πρωτοκόλλου 25 της Συνθήκης, το Ηνωμένο Βασίλειο κοινοποίησε στο Συμβούλιο ότι δεν σκόπευε να προχωρήσει στο τρίτο στάδιο της ΟΝΕ την 1η Ιανουαρίου 1999. η κοινοποίηση αυτή δεν έχει μεταβληθεί. σύμφωνα με την παράγραφο 1 του πρωτοκόλλου αριθ. 26 της Συνθήκης και την απόφαση των αρχηγών κρατών και κυβερνήσεων στο Συμβούλιο του Εδιμβούργου το Δεκέμβριο του 1992, η Δανία κοινοποίησε στο Συμβούλιο ότι δεν θα συμμετάσχει στο τρίτο στάδιο της ΟΝΕ. η Δανία δεν ζήτησε να κινηθεί η διαδικασία που αναφέρεται στο άρθρο 122, παράγραφος 2.(3) στην Ελλάδα και τη Σουηδία χορηγήθηκε παρέκκλιση σύμφωνα με τον ορισμό του άρθρου 122 της Συνθήκης.(4) η Ευρωπαϊκή Κεντρική Τράπεζα (ΕΚΤ) ιδρύθηκε την 1η Ιουλίου 1998. το ευρωπαϊκό νομισματικό σύστημα αντικαταστάθηκε από έναν μηχανισμό συναλλαγματικών ισοτιμιών του οποίου η δημιουργία συμφωνήθηκε με ψήφισμα του Ευρωπαϊκού Συμβουλίου στις 16 Ιουνίου 1997 [4]. οι διαδικασίες για έναν μηχανισμό συναλλαγματικών ισοτιμιών στο τρίτο στάδιο της οικονομικής και νομισματικής ένωσης (ΜΣΙ ΙΙ) καθορίσθηκαν με τη συμφωνία της 1ης Σεπτεμβρίου 1998 μεταξύ της ΕΚΤ και των εθνικών κεντρικών τραπεζών των κρατών μελών που δεν ανήκουν στη ζώνη του ευρώ [5].[4]  ΕΕ C 236 της 2.8.1997.[5]  ΕΕ C 345 της 13.11.1998.(5) η παράγραφος 2 του άρθρου 122 ορίζει τις διαδικασίες για την κατάργηση της παρέκκλισης των σχετικών κρατών μελών. σύμφωνα με το άρθρο αυτό, τουλάχιστον μια φορά κάθε δύο χρόνια ή όποτε το ζητήσει κράτος μέλος με παρέκκλιση, η Επιτρoπή και η ΕΚΤ υπoβάλλoυv έκθεση στo Συμβoύλιo ακoλoυθώvτας τη διαδικασία τoυ άρθρoυ 121, παράγραφoς 1.αυτές οι εκθέσεις πρέπει να καταρτισθούν το 2000. η Ελλάδα υπέβαλε σχετική αίτηση στις 9 Μαρτίου.(6) η εθνική νομοθεσία των κρατών μελών όπως και τα καταστατικά των εθνικών κεντρικών τραπεζών θα προσαρμοσθούν κατά τα απαιτούμενα προκειμένου να εξασφαλισθεί το συμβιβάσιμό τους με τα άρθρα 108 και 109 της Συνθήκης και το καταστατικό του ΕΣΚΤ οι εκθέσεις της Επιτροπής και της ΕΚΤ παρέχουν λεπτομερή αξιολόγηση του συμβιβάσιμου της νομοθεσίας της Ελλάδας και της Σουηδίας με τα άρθρα 108 και 109 της Συνθήκης και το καταστατικό του ΕΣΚΤ.(7) σύμφωνα με το άρθρο 1 του πρωτοκόλλου αριθ. 21 το κριτήριο της σταθερότητας των τιμών που αναφέρεται στο άρθρο 121, παράγραφος 1, πρώτη περίπτωση  σημαίνει ότι ένα κράτος μέλος έχει σταθερές επιδόσεις στο θέμα των τιμών και μέσο ποσοστό πληθωρισμού, καταγεγραμμένο επί ένα έτος πριν από τον έλεγχο, που δεν υπερβαίνει εκείνο των τριών, το πολύ, κρατών μελών με τις καλύτερες επιδόσεις από άποψη σταθερότητας τιμών, περισσότερο από  1½ ποσοστιαία μονάδα. για τους σκοπούς του κριτηρίου των σταθερότητας των τιμών ο πληθωρισμός υπολογίζεται βάσει του εναρμονισμένου δείκτη τιμών καταναλωτή (ΕνΔΤΚ) όπως ορίζεται στον κανονισμό του Συμβουλίου (ΕΚ) αριθ. 2494/95.προκειμένου να γίνει αξιολόγηση με βάση το κριτήριο της σταθερότητας των τιμών ο πληθωρισμός ενός κράτους μέλους μετράται ως ποσοστό της μεταβολής του αριθμητικού μέσου όρου των δώδεκα μηναίων δεικτών προς τον αριθμητικό μέσο όρο των δώδεκα μηναίων δεικτών της προηγούμενης περιόδου. κατά την μονοετή περίοδο που έληξε το Μάρτιο του 2000, τα τρία κράτη μέλη με τις καλύτερες επιδόσεις από άποψη σταθερότητας των τιμών ήταν η Γαλλία, η Αυστρία και η Σουηδία, με ποσοστά πληθωρισμού 0,9%, 0,9% και 0,8% αντίστοιχα. στις εκθέσεις της Επιτροπής και της ΕΚΤ λήφθηκε υπόψη η τιμή αναφοράς που υπολογίσθηκε με βάση τον απλό αριθμητικό μέσο όρο των ποσοστών πληθωρισμού των τριών κρατών μελών με τις καλύτερες επιδόσεις από άποψη σταθερότητας των τιμών συν 1,5 ποσοστιαίες μονάδες. στη βάση αυτή, η τιμή αναφοράς για την μονοετή περίοδο που έληξε τον Μάρτιο του 2000 ήταν 2,4%.(8) σύμφωνα με το άρθρο 2 του πρωτοκόλλου αριθ. 21 το κριτήριο της δημοσιονομικής κατάστασης που αναφέρεται στο άρθρο 121, παράγραφος 1, δεύτερη περίπτωση σημαίνει ότι τη στιγμή της εξέτασης δεν έχει ληφθεί απόφαση του Συμβουλίου για το κράτος μέλος βάσει του άρθρου 104, παράγραφος 6 της συνθήκης, όσον αφορά την ύπαρξη υπερβολικού ελλείμματος.(9) σύμφωνα με το άρθρο 3 του πρωτοκόλλου αριθ. 21 τo κριτήριo της συμμετoχής στo μηχαvισμό συvαλλαγματικώv ισoτιμιώv τoυ ευρωπαϊκoύ voμισματικoύ συστήματoς, πoυ αvαφέρεται στo άρθρo 121, παράγραφoς 1, τρίτη περίπτωση, σημαίvει ότι έvα κράτoς μέλoς έχει τηρήσει τα καvovικά περιθώρια διακύμαvσης πoυ πρoβλέπει o μηχαvισμός συvαλλαγματικώv ισoτιμιώv (ΜΣΙ) τoυ ευρωπαϊκoύ voμισματικoύ συστήματoς χωρίς σoβαρή έvταση κατά τα δύo, τoυλάχιστov, τελευταία έτη πριv από τηv εξέταση. ειδικότερα, τo κράτoς μέλoς δεv πρέπει vα έχει υπoτιμήσει τηv κεvτρική διμερή ισoτιμία τoυ voμίσματός τoυ έvαvτι τoυ voμίσματoς oπoιoυδήπoτε άλλoυ κράτoυς μέλoυς με δική τoυ πρωτoβoυλία μέσα στo ίδιo χρovικό διάστημα. από 1ης Ιανουαρίου 1999 ο ΜΣΙ ΙΙ προσφέρει το πλαίσιο για την εξέταση της εκπλήρωσης του κριτηρίου των συναλλαγματικών ισοτιμιών. κατά την εξέταση της εκπλήρωσης του εν λόγω κριτηρίου στις εκθέσεις τους η Επιτροπή και η ΕΚΤ έλαβαν υπόψη τη διετή περίοδο που έληξε το Μάρτιο του 2000.(10) σύμφωνα με το άρθρο 4 του πρωτοκόλλου αριθ. 21 τo κριτήριo της σύγκλισης των επιτοκίων πoυ αvαφέρεται στo άρθρo 121, παράγραφoς 1, τέταρτη περίπτωση, σημαίvει ότι ένα κράτoς μέλoς, παρατηρούμενο επί διάστημα εvός έτoυς πριv από τηv εξέταση, είχε μέσo ovoμαστικό μακρoπρόθεσμo επιτόκιo τo oπoίo δεv υπερβαίvει εκείvo τωv τριώv, τo πoλύ, κρατώv μελώv με τις καλύτερες επιδόσεις από άπoψη σταθερότητας τιμώv, περισσότερo από 2 πoσoστιαίες μovάδες. για τους σκοπούς των κριτηρίων όσον αφορά τη σύγκλιση των επιτοκίων χρησιμοποιήθηκαν συγκρίσιμα επιτόκια μακρoπρόθεσμων oμολόγων τoυ δημoσίoυ 10ετούς διάρκειας. προκειμένου να εξετασθεί αν πληρείται το κριτήριο των επιτοκίων, στις εκθέσεις της Επιτροπής και της ΕΚΤ λήφθηκε υπόψη τιμή αναφοράς που υπολογίσθηκε με βάση τον απλό αριθμητικό μέσο όρο των ονομαστικών μακροπρόθεσμων επιτοκίων των τριών κρατών μελών με τις καλύτερες επιδόσεις από άποψη σταθερότητας των τιμών συν 2 ποσοστιαίες μονάδες. στη βάση αυτή, η τιμή αναφοράς για την μονοετή περίοδο που έληξε τον Μάρτιο του 2000 ήταν 7,2%.(11) σύμφωνα με το άρθρο 5 του πρωτοκόλλου αριθ. 21 τα στατιστικά στοιχεία που χρησιμοποιούνται για την παρούσα εξέταση της εκπλήρωσης των κριτηρίων σύγκλισης παρέχονται από την Επιτροπή. τα στοιχεία για την κατάρτιση της παρούσας πρότασης παρασχέθηκαν από την Επιτροπή. δημοσιονομικά στοιχεία παρασχέθηκαν από την Επιτροπή μετά την υποβολή εκθέσεων από τα κράτη μέλη μέχρι την 1η Μαρτίου 2000, σύμφωνα με τον κανονισμό του Συμβουλίου (ΕΚ) αριθ. 3605/93, όπως τροποποιήθηκε με τον κανονισμό του Συμβουλίου (ΕΚ) αριθ. 475/2000.(12) στην Ελλάδα η εθνική νομοθεσία, του καταστατικού της εθνικής κεντρικής τράπεζας συμπεριλαμβανομένου, είναι συμβιβάσιμη με τα άρθρα 108 και 109 της συνθήκης και το καταστατικό του ΕΣΚΤ.όσον αφορά την εκπλήρωση από την Ελλάδα των κριτηρίων σύγκλισης που αναφέρονται στις τέσσερις περιπτώσεις του άρθρου 122, παράγραφος 1, της συνθήκης:-το μέσο ποσοστό πληθωρισμού στην Ελλάδα κατά το έτος που έληξε τον Μάρτιο του 2000 ήταν 2,0 % δηλαδή κατώτερο της τιμής αναφοράς.-στις 17 Δεκεμβρίου 1999 [6] το Συμβούλιο κατάργησε την προηγούμενη απόφασή του σχετικά με την ύπαρξη υπερβολικού ελλείμματος στην Ελλάδα και ως εκ τούτου η Ελλάδα δεν αποτελεί αντικείμενο απόφασης του Συμβουλίου σχετικά με την ύπαρξη υπερβολικού δημοσιονομικού ελλείμματος.[6]  ΕΕ L 12 της 18.1.2000.-κατά την τελευταία διετία η Ελλάδα συμμετείχε στον ΜΣΙ και μετά στον ΜΣΙ ΙΙ.κατά την περίοδο αυτή η ελληνική δραχμή (GRD) δεν υπήρξε αντικείμενο σοβαρών εντάσεων και η Ελλάδα δεν υποτίμησε με δική της πρωτοβουλία την κεντρική διμερή ισοτιμία της δραχμής έναντι κανενός από τα νομίσματα άλλων κρατών μελών μέχρι την 1η Ιανουαρίου 1999 ούτε έναντι του ευρώ έκτοτε.-κατά το έτος που έληξε τον Μάρτιο του 2000, το μακροπρόθεσμο επιτόκιο στην Ελλάδα ήταν κατά μέσο όρο 6,4.% δηλαδή κατώτερο της τιμής αναφοράς.με βάση και τα τέσσερα κριτήρια η Ελλάδα έχει επιτύχει υψηλό βαθμό βιώσιμης σύγκλισης.συνεπώς, η Ελλάδα πληροί τις απαραίτητες προϋποθέσεις για την εισαγωγή του ενιαίου νομίσματος.(13) το Συμβούλιο, αποφασίζοντας με ειδική πλειοψηφία, βάσει προτάσεως της Επιτροπής, αποφασίζει ποια κράτη μέλη με παρέκκλιση πληρούν τις απαραίτητες προϋποθέσεις για την εισαγωγή του ενιαίου νομίσματος και καταργεί τις παρεκκλίσεις των σχετικών κρατών μελών.ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:Άρθρο 1Η Ελλάδα πληροί τις απαραίτητες προϋποθέσεις για την εισαγωγή του ενιαίου νομίσματος. Η κατάργηση της παρέκκλισης της Ελλάδας θα τεθεί σε ισχύ από 1ης Ιανουαρίου 2001.Άρθρο 2Η παρούσα απόφαση απευθύνεται στα κράτη μέλη.Άρθρο 3Η παρούσα απόφαση θα δημοσιευθεί στην Επίσημη Εφημερίδα των Ευρωπαϊκών Κοινοτήτων.Για το ΣυμβούλιοΟ πρόεδρος